
הצעות לסדר

היו"ר אברהם הירשזון:

אני פותח את הישיבה. נתחיל בהצעות לסדר היום, לפי סדר המצביעים: חברי הכנסת דהן, ליצמן, אברהם ואורון. עוד מישהו? חבר הכנסת דהן, בבקשה. 

נסים דהן:

	אדוני היושב-ראש, בשבוע שעבר כיום הזה העליתי הצעה לסדר היום והסברתי כמה היא דחופה ונחוצה. לצערי לא ראיתי שהתייחסנו לזה בכובד ראש כוועדת הכספים. המצב מחמיר. אני לא רוצה לדבר על בעיית הלחם, אדוני היושב-ראש כמעט פתר אותה בתקשורת.

היו"ר אברהם הירשזון:

חס וחלילה, אני מקווה לפתור אותה, לא פתרתי. 

נסים דהן:

	אמרתי "כמעט". אני לא רוצה לדבר על התייקרות הלחם. אני מדבר על השבתת הרשויות המקומיות, וכבר שבוע אנחנו בשביתה. אומנם קיימנו דיון בוועדת הכספים בשבוע שעבר, אך אני לא רואה שהפתרון בדרך. לדעתי כוועדת כספים אנחנו יכולים לעשות יותר. 

היו"ר אברהם הירשזון:

מה אדוני מציע?

נסים דהן:

	אני חושב שכבוד יושב-ראש ועדת הכספים, יש לו כל הכלים. 

רוחמה אברהם:

	יש לו כל הכבוד, והרבה כבוד, במירכאות. 

נסים דהן:

	יש לו כל הכבוד, כל הכלים וכל הכישורים לסיים השביתה פעם אחת ולתמיד, מהיום למחר, אם ייכנס לעובי הקורה ויבהיר חד-משמעית לאוצר שבמצב כזה לא ניתן להמשיך. יש פתרונות, והאוצר כבר מדבר על 600 מיליון ש"ח. הפער הוא 200 מיליון ש"ח. 

יעקב ליצמן:

הוא כבר 700 מיליון ש"ח. 

היו"ר אברהם הירשזון:

הפער הוא 1.2 מיליארד ש"ח. אבל בסדר, זה כסף קטן. 

נסים דהן:

	לא דיברו על 900 מיליון ש"ח. תרשו לי, גם אני שומע את המספרים. ברשויות מדברים על 900 מיליון ש"ח באופן מיידי. על 300 מיליון ש"ח הם מוכנים לדבר ולפרוס את זה על פני שנתיים. אפשר לדבר על הפריסה. אבל ברגע שהאוצר יגלה נכונות להזרים 900 מיליון ש"ח כבר משנת התקציב 2004, אני חושב שסיימנו את בעיית הרשויות. 

בנוגע לצורת החלוקה ברשויות אני בטוח שיש לנו זמן. אבל חייבים להכניס את זה למסגרת. בכל יום שעובר המסגרת מצומצמת ואין לאן להכניס. למה? כי משרד הביטחון מתעורר, משרד הרווחה מתעורר. יש המון בעיות שמתחילות להתעורר ורובצות לפתחנו. הרזרווה שדיברנו עליה פעם נגמרה מזמן. כל יום הולך ונהיה קשה יותר. חייבים לסיים את הסיפור השבוע, אדוני היושב-ראש. וָלא, אני לא רואה מאיפה יבוא הפתרון. 

כי לאיים שההצעה בתוקף 24 שעות – אני חושב שהאיומים האלה לא עושים טוב לאף אחד. 

היו"ר אברהם הירשזון:

אני מודה לך, אדוני. חבר הכנסת ליצמן. 

יעקב ליצמן:

	שני דברים. קודם כול אני מבקש להצהיר כאן שירדו מאתנו, מיהדות התורה, בגישושים לקואליציה והסיפורים. שלא יבלבלו לנו את הראש, אנחנו לא נכנסים. חבר'ה, פעם אחת ולתמיד, אנחנו רציניים. 

היו"ר אברהם הירשזון:

אתה מציע שגם בזה אכנס בעובי הקורה, או אחטוף קורה בראש?

יעקב ליצמן:

	לא אכפת לי. משגעים אותנו סתם. 

היו"ר אברהם הירשזון:

זה מה שנקרא "טול קורה מבין עיניך".

חיים אורון:

מחיזורים כשלעצמם לא נולד שום ילד. מה אכפת לך שיחזרו? 

יעקב ליצמן:
	
אני מפרגן את זה לפרס, לאחרים. רדו מאתנו. תנו לנו לחיות בשלום. בכל יום יש סיפור אחר. 

נסים דהן:

	אני מצהיר שאחרינו אפילו לא מחזרים. אפילו לא מדברים אתנו. 

יעקב ליצמן:

	אני לא רוצה את המחמאות של השר אולמרט בעיתונות, שאנחנו כל כך טובים. אני לא רוצה את זה. תעשו לי טובה. 


היו"ר אברהם הירשזון:

אבל חבר הכנסת גפני רוצה את זה. 

יצחק וקנין:

	לפני כן הוא הכניס את הסכין, עכשיו הוא מסובב אותה. 

משה גפני:

	הריני מודיע בזה שאני לא רוצה. על זה נאמר "לא מעוקצך ולא מדובשך". 

יעקב ליצמן:

	העניין האחר הוא נושא המועצות הדתיות. בהמשך לדברי חבר הכנסת דהן, בסך הכול שם לפחות מדברים אתם, יש משא ומתן: 900 מיליון ש"ח, 700 מיליון ש"ח, 600 מיליון ש"ח – בכל שעה המונה דופק ועולה ב-100 מיליון ש"ח. כאן יש מועצות דתיות ורבנים בלי כלום. באמת רוצים להרעיב את האנשים? אני לא מבין. שנה שלמה הם לא מקבלים משכורת. בכל מקום שאני מגיע אליו הם אומרים לי שלא מדברים אתם. מילא, סגרו את משרד הדתות, הרסתם את הדת, הכול. אבל תנו לאנשים לחיות פה. אני לא יודע מאיפה להתחיל, אם לבקש, אני לא יודע. לא יודע עם מי לדבר. אין משרד דתות, אין עם מי לדבר. ממי לבקש?

היו"ר אברהם הירשזון:

מנכ"ל משרד ראש הממשלה.

יעקב ליצמן:

	הזמן אותו, אדרבה. 

היו"ר אברהם הירשזון:

בסדר. אני מוכן להזמין אותו. חברת הכנסת רוחמה אברהם. 

רוחמה אברהם:

קודם כול לחבר הכנסת ליצמן: זה שמחזרים, זה תמיד טוב. לא צריך לברוח מחיזורים. שנית, אפשר לסכם גם מראש. 

יעקב ליצמן:

אנחנו אנשים חרדים. בורחים כל פעם. 

יצחק וקנין:

	אנחנו רגילים לשידוך. 

היו"ר אברהם הירשזון:

דבר בשם עצמך. 


רוחמה אברהם:

גם אם תחליטו להיענות לחיזורים היושב-ראש צריך להישאר יושב-ראש, לא יעזור שום דבר. זה פה אחד. 

משה גפני:

את לא רוצה שהוא יהיה שר?

רוחמה אברהם:

	איזו שאלה.

היו"ר אברהם הירשזון:

אני לא רוצה.

חיים אורון:

	אני רואה שעניין החיזורים עורר את הישיבה. 

היו"ר אברהם הירשזון:

זה אחרי ששר התעשייה, המסחר והתעסוקה החליט לסגור השיחות הארוטיות בטלפונים הסלולריים. 

משה גפני:

	לא הבנתי: אם תהיה קואליציה אחרת ולא שרון ירכיב את הממשלה, מישהו אחר, ויהדות התורה תצטרף לקואליציה ואנחנו נרצה שתקבל תפקיד בכיר, שר – לא תוותר על ראשות ועדת הכספים?

רוחמה אברהם:

זה התנאי שלי. 

היו"ר אברהם הירשזון:

אגיד לך שני דברים: קודם כול אמצא תמיד את הדרך לרדת לחייך.

משה גפני:

	זה בסדר. אני רגוע מהבחינה הזאת. 

היו"ר אברהם הירשזון:

אני רוצה לומר לך: בכל בוקר אני אומר "השבח לאל" בתפקיד הזה. זה הכול. נוח לי, טוב לי. 

יעקב ליצמן:

	אני מבקש להוריד את זה מסדר היום. רבותי, אני אומר לכם ברצינות, מדברים שטויות כאן. 

היו"ר אברהם הירשזון:

בסדר, גמרנו. הנושא הזה נגמר. חבר הכנסת ליצמן, הנושא השני שהעלית הוא נושא חשוב, הוא מתייחס לאי-מתן התשלום לאנשי המועצות הדתיות. לא משנה איפה האדם עובד, הוא צריך לקבל את כספו. הצעת להזמין את מר יצחקי, אדבר אתו כדי שיופיע בוועדה בנושא הזה. תודה רבה. חברת הכנסת רוחמה אברהם. 

רוחמה אברהם:

הנושא השני: אדוני היושב-ראש אמר שכל אדם שעובד, במיוחד בשירות הציבורי, אני לא מדברת על מגזר המעסיקים, מחובתנו לדאוג ששכרו ישולם. אבל תראו מה קורה בשלטון המקומי. אני קושרת את הדברים יחד. לדעתי צריך לגרום להפרדה של כל המשבר ברשויות המקומיות, גם אם השלטון המקומי ינסה לצבוע את הכסף של המשכורות כך או אחרת. חשוב לדאוג לאנשים שמגיעים יום יום לעבודה ולא מקבלים את שכרם. 

ייתכן מאוד שאם נפעיל לחצים כאלה ואחרים – ואדוני היושב-ראש, אני סומכת על כל מה שתעשה בנידון – יש לנו כוח רב, לפחות כדי לפתור את נושא המשכורות. 

היו"ר אברהם הירשזון:

תודה. קודם כול אני באמת מאמין שהנושא של הרשויות המקומיות מורכב ומסובך, הוא לא פשוט לפתרון. חבר הכנסת דהן איננו כאן עכשיו. אני יודע שהתנהלו משאים ומתנים, יש דינמיקה של שביתה, ובסוף יגיעו לעמק השווה. בינתיים מי שסובל הם קודם כול האזרחים ברשויות המקומיות, וזה חבל, וצריך לקצר את זה ככל האפשר. 

הנושא החשוב ביותר מבחינתי, כל הזמן, היה תשלום המשכורות. דיברתי על הנושא הזה עם ביבי. בתחילה היו בעיות בשאלה איך למצוא את הדרך לנתב את המשכורות. כי כשלקחו את המשכורות והכניסו לעירייה, 

יעקב ליצמן:
	
הוא אמר כאן בוועדה שיש לו פטנט.

היו"ר אברהם הירשזון:

סליחה. לכן חיפשנו דרך עוקפת לשלם את המשכורות בלי שהכסף יגיע לרשויות. 

אני מבטיח גם לך וגם לחבר הכנסת ליצמן שאמשיך ללחוץ בנושא הזה. אני לא חושב שבגלל כל דבר צריך לומר שלא נעביר העברה תקציבית מסוימת. קודם כול, לפעמים האוצר מרוצה מזה שלא מעבירים העברות תקציביות: הכסף נשאר אצלו ולא מגיע למשרדים. שנית, העברות תקציביות נועדות לפעולות אחרות שיש לבצע. אי-אפשר להעניש אחד בשביל האחר. אני מבטיח לך ולכל החברים שאפגש גם היום וגם מחר עם שר האוצר כדי לפתור לפחות את נושא המשכורות, שנראה איך אפשר להזיז משהו. 

רוחמה אברהם:

	דבר שלישי ואחרון, כי הנושא הראשון היה ההסכמה שאם לא תהיה שר תישאר יושב-ראש ועדת הכספים והנושא השני היה נושא המשכורות. הנושא השלישי הוא נושא הלחם. אני בהחלט רוצה לפרגן ולומר כל הכבוד על היוזמה, להחליט שיהיה דיון שלא מן המניין בעניין זה. נושא זה הוא נושא כאוב, ופוגע בעיקר במשפחות מרובות הילדים, בשכבות החלשות. 


היו"ר אברהם הירשזון:

קודם כול תודה רבה. אני לא חושב שלנושא הזה אני צריך להזמין את מנכ"ל משרד התעשייה, המסחר והתעסוקה אלא את השר. אך השר בשליחות עד יום שישי. לכן ביום שני  נקיים ישיבה בנושא הזה. כבר ביקשתי מאנשי משרדו לקשר אותי אתו היכן שהוא נמצא.

יעקב ליצמן:

	אבל המנכ"ל כאן, למה השר?

היו"ר אברהם הירשזון:

אני לא רוצה. אני רוצה את השר.

משה גפני:

	השאלה מתי הצו נכנס לתוקף.

יעקב ליצמן:
	
היום.

בועז סופר:

הצו לא בחתימת השר. החוק קובע שמחירי הלחם יהיו תחת חוק פיקוח המחירים. בתוך החוק יש פרקים. עניין לחם הוא מה שנקרא פרק ו' – כלומר באחריות המפקחת על המחירים. כלומר לכאורה לשר אין סמכות והמפקחת סוברנית להחליט בעצמה. בפרקטיקה כמובן הדברים הם בשיתוף השר. 

סמדר אלחנני:

	רק צביה חתומה על זה? 

היו"ר אברהם הירשזון:

מי חתום?

בועז סופר:

המפקחת על המחירים, גב' צביה דורי ממשרד התעשייה, המסחר והתעסוקה, לא השר וגם לא שר האוצר.

יעקב ליצמן:

כלומר אם שר התעשייה, המסחר והתעסוקה מתנגד, אין לו say?

בועז סופר:

	אני מתקשה להאמין שפקידה בכירה במשרד התעשייה, המסחר והתעסוקה תפעל נגד. 


היו"ר אברהם הירשזון:

אני רוצה לומר לך שאין לי ספק שחבר הכנסת שוחט, כשר אוצר לשעבר, ידע על כל פעם שבה העלו את הלחם. אני לא יודע מה היתה סמכותו. אני מניח שדבר כזה לא נעשה על ידי פקיד כזה או אחר. 

אברהם בייגה שוחט:

	אני זוכר שחבר הכנסת כהן התנגד להעלות. 

היו"ר אברהם הירשזון:

	קודם כול תודה על ההבהרה. אבל אני רוצה לבדוק את העניין. אני יודע שזה בחתימת שני השרים. 

בועז סופר:

אגב, למען ההבהרה: ברגע שיש חתימה של שר התעשייה, המסחר והתעסוקה חייבת להיות חתימה של שר האוצר. החוק ואמר: או שני השרים או המפקחת. 

יעקב ליצמן:

	אם כבר מדברים על זה, יש לי שאלה: השר שטרית אמר הבוקר שמבחינתו הוא מציע,

היו"ר אברהם הירשזון:

הוא אומר שידיו לא שפכו את הדם. 

יעקב ליצמן:

	מעבר לכך, הוא אומר שהוא בעד להוריד את הפיקוח. 

היו"ר אברהם הירשזון:

אתה רוצה לקיים את הדיון? ביום שני נקיים את הדיון. אולי נזמין גם את השר שטרית, נחשוב על זה, אולי זה רעיון טוב. 

יעקב ליצמן:

	יש לנו הצעה לסדר היום ואני רוצה להבין את הנושא הזה: מה המשמעות שמורידים את הפיקוח?

חיים אורון:

	עוד לא אישרו לך את ההצעה. 

יעקב ליצמן:

	 יאשרו, יאשרו. 

חיים אורון:

השר עזרא יקריא לך משהו. 

יעקב ליצמן:

	 מה זה משנה? אני רוצה להבין. 

בועז סופר:

מעט מאוד מוצרי לחם מפוקחים.

יעקב ליצמן:

	 הלחם השחור, הרגיל. 

היו"ר אברהם הירשזון:

אנחנו מדברים על הלחם האחיד. 

בועז סופר:

	לחם אחיד, לחם לבן, לחם פרוס, חלה. 

יעקב ליצמן:

אם מורידים פיקוח, מה קורה? 

חיים אורון:

זה מעלה את המחיר. 

היו"ר אברהם הירשזון:

זה יעלה את המחיר לשמים.

יעקב ליצמן:

	אז מה הוא אומר? הוא רוצה להעלות את המחיר עוד יותר?

אברהם בייגה שוחט:
	
היה לו בוקר של שטויות. 

היו"ר אברהם הירשזון:

רבותי, מאחר שאני רוצה לעבור לצווים אני מודיע שהפסקתי לעבוד כדוברו של השר שטרית. אני לא מפרשן אותו ברדיו. אם אתה רוצה, שאל אותו. אם אתה רוצה שנשאל אותו באופן רשמי בוועדה למה הוא התכוון – אני מוכן. אבל לא ננהל עכשיו דיון על זה. זה עקר. 

יעקב ליצמן:

	רק ביקשתי להבין. 

חיים אורון:

	אני רוצה רשות דיבור. 

אברהם בייגה שוחט:

	תן לדבר על זה, מה יש? לשחרר לחץ. 

היו"ר אברהם הירשזון:

	חבר הכנסת שוחט, אתה יודע, …

אברהם בייגה שוחט:

	הייתי פה בתשע. 

היו"ר אברהם הירשזון:

היית בתשע, אבל לא פה. אנחנו מדברים על זה חצי שעה, מחכים רק לך. אתה רוצה קצת לדבר. אנשים עובדים מחכים. 

אברהם בייגה שוחט:

	לא נורא, הם מקבלים משכורת כך או כך. 

היו"ר אברהם הירשזון:

	חלילה. אל תדבר כך על פקידים. 

אברהם בייגה שוחט:

	גם אנחנו מקבלים משכורת כך או כך. 

משה גפני:

אדוני היושב-ראש, אני לא בטוח שאתה צודק ברעיון לחכות לשר ולקיים את הדיון אחר כך. 

היו"ר אברהם הירשזון:

אמרתי שגם אדבר אתו היום.

משה גפני:

	נכון שחשוב שהשר יבוא, אבל הזמן שיעבור – שבוע – אני לא יודע לאן המדינה תגיע בשבוע הזה. זה יכול לרדת מסדר היום.

יעקב ליצמן:

	בינתיים יאכלו עוגות. 

משה גפני:

	אני לא בטוח שלא כדאי לזמן לשעה אחת את המפקחת על המחירים. 

היו"ר אברהם הירשזון:

אני לא אזמן אותה לשעה 13:00 בלי שדיברתי עם השר. 

משה גפני:

	 לא, לדיון של שעה אחת. והדיון יימשך ביום שני, עם השר. 

היו"ר אברהם הירשזון:

	יכול להיות. 

משה גפני:

	 הזמן הוא גורם. לא ידעתי שהצו נכנס לתוקף היום. 

היו"ר אברהם הירשזון:

	יכול להיות. אבדוק. 

חיים אורון:

את עניין הלחם כבר העלו. אני מודה שאחד הקטעים המעניינים היה הבוקר: השר שטרית לא ידע. בסדר, אני מבין שיש מנגנון כדי שהשרים לא ידעו. לדעתי עוד מעט ימציאו מנגנון כזה שאיש לא ידע שום דבר. אין בעיה: צריך להוריד את זה עוד יותר נמוך. יש מקום נמוך עוד יותר, ששם בכלל לא ידעו כלום. אף אחד לא ידע על כלום. 

היו"ר אברהם הירשזון:

אני לא יודע על מה אתה מדבר.

חיים אורון:

יש מדינות שאחרי העלאה כזאת של מוצרי יסוד יש בהן מהפיכה. 

אברהם בייגה שוחט:

	 בבסטיליה.

חיים אורון:

לא רק שם. גם במצרים וגם בעוד מקומות, כשהעלו את מחירי הבאגטים היו הפגנות. כאן הכול יעבור. 

משה גפני:

	אדישות של המדינה.

חיים אורון:

	זה חלק מהסיפור. אדוני היושב-ראש, העלו גם את עניין הרשויות המקומיות. לדעתי זה הולך ומתברבר. מה שמטריד אותי לא פחות הוא מה שלא מדברים עליו כרגע. אני מבקש לקיים דיון על עניין אחר: אני שומע את הקריטריונים להבראה, שרשויות המקומיות שמתחת ל-5,000 מאחדים, שרשויות מקומיות שיש להן חוב מעל סכום מסוים מבטלים. מה שלא הצליחו להעביר כאן בכמה חודשים של דיון בנוגע לאיחוד רשויות ולשינויים. זה משנה את המבנה של המערכת, ההחלטות האלה. כעת מתווכחים על 200 מיליון ש"ח או על מיליארד ש"ח. 

היו"ר אברהם הירשזון:

רבותי, שקט.

חיים אורון:

	אתמול ישבנו עם 10-12 ראשי ערים מהנגב, ממר טרנר ומטה – במובן של גודל הרשות. יש לי פה הנתונים על הגירעונות ועל מה שקורה שם. אם תוך כדי זה יעשו מדיניות של חשיפה – זה מתאים מאוד לדרום עכשיו, כי בעזה כבר לא נשאר מה לחשוף – ויביאו רשויות מקומיות לצמצום ההיקפים והשירותים וכו', אני חושב שצריך להביא אותם לדיון כאן לא רק על הסכום אלא גם על מה שעומד מאחוריו. אני לא יודע באיזה מקום אחר בכנסת זה יהיה. יהיה דיון, יאשרו, ואחר כך יתחילו דיונים עם כל מועצה ומועצה ויכסחו להם את הצורה. 

היו"ר אברהם הירשזון:

מה אתה מציע?

חיים אורון:

	קודם כול, היה נכון אילו יכולנו לומר שהוועדה מגנה את 15 הרשויות העשירות ואת האופן שבו הן מתנהגות. זרקו להם 50 מיליון ש"ח כדי לפתור את בעיית ההסעות שלהם. באחרות כבר לא נוסעים לשום מקום, 200 הרשויות האחרות. 

אני מציע לבקש משר הפנים לבוא לכאן ולדבר לא רק על הכסף אלא על כל מה שהם קוראים תוכנית ההבראה, מה שמתפרסם בעיתון. הולכת להיות מהפיכה של כל הסיפור. לא יכול להיות שהתהליך הזה יתחיל בלי שגוף פרלמנטרי יסתכל ויראה מה קורה. שלא ייווצרו איחודי רשויות דרך סגירת הכסף של תקציב ההבראה. זאת בדיוק הנקודה. הרי ככה לא יגיעו לעומר, ואני אומר את זה בכוונה, כי מר בדש היה אתמול בישיבה. לא יגיעו ככה ללהבים. שוב יגיעו לנתיבות ושדרות, יאחדו את הפיסחים והחיגרים עם הגירעונות שלהם. כך העניין יתנהל. לדעתי בשיטות המקובלות היום, של שוסים, הולכת להיות כאן מהפיכה. ואחר כך, כשנרצה לבדוק אותה, נגיע למקומות רחוקים מאוד. 

היו"ר אברהם הירשזון:

תודה. כלומר אתה מבקש לא דיון על הנושא הכספי אלא דיון ענייני של פרטי התוכנית. 

חיים אורון:

	לא רק על הנושא הכספי. נכון. 

עוד הערה אחרונה, בבחינת קטו. 

היו"ר אברהם הירשזון:

הזקן או הצעיר? 

חיים אורון:

המתמיד. אנחנו לא עוסקים בביטחון, כי הוא כבר סודר. 

דניאל בנלולו:

מה זה קטו?


היו"ר אברהם הירשזון:

	קודם כול הוא היה ליכודניק.  

חיים אורון:

בכל נאום שהוא לא נאם הוא היה אומר בסופו: ואת קרתגו צריך להרוג. בכל נאום שאני נואם אני מגיע לנקודה הזאת. 

היו"ר אברהם הירשזון:

	כמישהו חוזר ללא הרף על אותו משפט אומרים שהוא כמו קטו הזקן. לכן שאלתי אם זה קטו הצעיר או הזקן. 

חיים אורון:

	ואני אמרתי שזה קטו המתמיד. ראיתי היום באחד העיתונים שתוכנית ההבראה של קופת חולים לאומית הוסדרה. מערכת הבריאות – אתה יודע שאני עוסק בזה מכמה כיוונים – עומדת בפני קריסה בהיקפים גדולים מאוד. אני לא יודע למה משרד הבריאות שותק. 

היו"ר אברהם הירשזון:

למה אתה אומר שהיא הוסדרה? 

חיים אורון:

ראיתי כותרת בעיתון. 

היו"ר אברהם הירשזון:

זה היה בוועדת הכספים?

חיים אורון:

לא, זה צריך להגיע. 

היו"ר אברהם הירשזון:

מתי?

חיים אורון:

קודם כול אני מאוד מקווה שזה יוסדר. אבל לא זאת הנקודה כרגע. אני מעלה כרגע את מצב מערכת הבריאות. השר שטרית מעלה בכל פעם בעוד 100 מיליון. הבאר נגמרת. בעוד חודש או חודשיים נגיע לסיפור הזה. 

היו"ר אברהם הירשזון:

אני רוצה להיות גלוי לב אתך בעניין הזה. היה לי דין ודברים קשה מאוד עם חבר הכנסת שאול יהלום. הוא טוען שאני מקיים כאן דיונים בנושא הבריאות ובכך מעקר את ועדת העבודה, הרווחה והבריאות מתפקידה לעסוק בנושא זה. הוא פנה אלי וביקש כמה פעמים שלא אעסוק בזה. זה תחום הסמכות של הוועדה שלו.


אברהם בייגה שוחט:

	עשרים שנה עוסקים כאן בנושא הבריאות במקביל לוועדה ההיא. כל הסדרי קופות החולים היו כאן. 

חיים אורון:

בדיון על הרשויות המקומיות חבר הכנסת שטרן ישב לידי. שחבר הכנסת יהלום יבוא לכאן. אני גם מוכן ללכת לוועדה שלו. אין בעיה. אם תגידו שזה יהיה שם, שיהיה שם. העובדה שזה לא עולה על השולחן לא אומרת שזה לא קיים. העובדה ששר הבריאות לא עושה רעשים היא אולי משום שיש לו הסדרים טובים – ואז אני רגוע. אבל לפי דעתי לא, עד כמה שאני יודע. אני יודע מה קורה בקופת חולים כללית. שם זה בוחטה.

היו"ר אברהם הירשזון:

תאמין לי שגם אני יודע מה קורה שם. אני מבקש שמנהל הוועדה ירשום שעלי לדבר עם שאול יהלום. אולי נקיים ישיבה משותפת בנושא הזה. אני מסכים אתך. חבר הכנסת שוחט, בבקשה. 

אברהם בייגה שוחט:

	יש לי שתיים-שלוש הערות בכל הנושאים שדיברו עליהם. קודם כול, לעניין השלטון המקומי: מי שעקב אחרי הביזיון של הממשלה בהתנהגות שלה בנושא השלטון המקומי – וזה עוד לא נגמר, אנחנו רק באמצע ההצגה – יכול להבין עד כמה נכון כל מה שנאמר כאן בחדר הזה על ידי חלק מהאנשים שהצביעו נגד התקציב. אמרו כאן שהסיפור של השלטון המקומי הוא טמטום, אלו החלטות שהציבור לא יכול לעמוד בהן, והעניין יביא כמובן לאסון. 

רק אתמול בבוקר על שולחן הממשלה היתה הג'בריות הגדולה: שום שקל למענק האיזון בחזרה, רק תכניות הבראה. בצהריים, חבר הכנסת גפני, זה כבר היה 400 מיליון ש"ח. ב-17:00 זה כבר היה 600 מיליון ש"ח. לקראת הערב זה כבר הגיע ל-700 מיליון ש"ח. הכול מתוך עמידה על העקרונות. 

חיים אורון:

ועוד 50 מיליון ש"ח לעיריות הגדולות.

אברהם בייגה שוחט:

	הכול מתוך עמידה על העקרונות ושיקול דעת נבון. 

היו"ר אברהם הירשזון:

אני מציע שתסיים בזה. זה יופי. 

אברהם בייגה שוחט:

	רגע, יש לי משהו יותר יפה לאחר כך. לכן אפשר להזמין את מי שרוצים, כל אחד מבין איפה בדיוק זה ייגמר, וכל אחד מבין מה המשמעות של העניין הזה בתקציב – עם התוספת לביטחון, שעברה בדיוק את אותו הסיפור: מ-30 מיליארד ש"ח, כשהאוצר בא לישיבת הממשלה הראשונה,  עד 35 מיליארד ש"ח היום. זה כל ההבדל: רק 5 מיליארד. 

לכן אם זאת ממשלה שמכלכלת את מעשיה בתבונה וגם יש לה, כמו שאמר חבר הכנסת קרא, קו כלכלי, ולכן הוא מאושר – אני מציע שהוא יסתכל על הקו הכלכלי, ויראה איך העסק מתנהל, איך הדברים משתנים בשעות, לא בימים ולא בחודשים. 

איוב קרא:

	בטח אם היית שר אוצר היה אחרת.

אברהם בייגה שוחט:

	תפסיק להגיד את זה, כי זה לא רלוונטי. פעם אשב ואלמד אותך, ואולי אחרי זה תבין על מה אתה מדבר.

היו"ר אברהם הירשזון:

תראה, אתה מתבטא כלפי חברי כנסת.

אברהם בייגה שוחט:

	בכל הכבוד, מה הוא קופץ? הוא אומר לי: אתה, אתה. הוא יודע מה היה?  תשב בשקט.

איוב קרא:

	בייגה, אני מעריך את כישוריך.

אברהם בייגה שוחט:

	אמרת שאתה גאה בממשלה על הקו שלה ועל הנחישות, אז נתתי לך דוגמה, כדי שתדע איפה אתה חי. 

איוב קרא:

	כשהמצב היה שקט הוא היה שר אוצר מצוין. כשהיתה אינתיפאדה הוא היה שר גרוע, מה לעשות.

יצחק הרצוג:

	למה, היו לו תשעה חודשים.

אברהם בייגה שוחט:

בעניין השלטון המקומי אנחנו יכולים לכנס אלף ישיבות, הרי העסק יתגלגל ובסוף ייתנו עוד 100-200 מיליון ש"ח. אני אומר לך: אם אנשי הרשויות המקומיות אידיוטים ויסכימו לסכם על 800 מיליון ש"ח ותוכנית הבראה – בעוד שלושה חודשים הם שוב כאן. כי הקיצוץ האמיתי היה של 2 מיליארד ש"ח, אנחנו יודעים. זה היה קיצוץ של 1.8 מיליארד ש"ח, הוא רק נעשה בשני שלבים. 

היו"ר אברהם הירשזון:

	מה אתה מציע?

אברהם בייגה שוחט:

	אני מציע לקצץ להם חצי מיליארד ש"ח, כלומר לתת להם בחזרה 1.4 מיליארד ש"ח ונוסף על כך עוד 500 מיליון ש"ח לתוכנית הבראה. וצריך לתת 200 מיליון ש"ח לפיתוח. לא לרדת לאפס מ-700 מיליון ש"ח, כי לפעמים צריך לתקן כביש, ויש רשויות שזה הכסף היחיד שיש להן. ואז אפשר לצמצם ולעשות תוכנית הבראה. אבל אי-אפשר להרוג את הילד הזה ולשלוח אותו לבית ספר כשהוא מת. זה לא עובד. 

מילה לעניין הלחם: אני חושב שאסור לסבסד את הלחם, ברמה העקרונית. אם נתחיל לסבסד מוצרים, נגיע רחוק. אנחנו מסבסדים שניים או שלושה דברים.

בועז סופר:

	דבר אחד.

אברהם בייגה שוחט:

	לא, אנחנו מסבסדים תחבורה ציבורית ומים, באופן עקיף. 

היו"ר אברהם הירשזון:

באופן עקיף מסבסדים מים.

חיים אורון:

	אתה רוצה את כל הרשימה?

אברהם בייגה שוחט:

	מסבסדים הון, בסדר, אני יודע, אני מדבר על מוצרים. מה עשתה הממשלה? העלתה את מחירי המים ב-15%, כמובן לא לחקלאות. היא העלתה את מחירי המים, רק בחוק ההסדרים. אני לא זוכר בכמה הועלה. היא העלתה את מחירי התחבורה הציבורית. היא העלתה את מחירי הסולר, ותהיה לכך השפעה גם על התחבורה הציבורית וגם על הצריכה הביתית. היא העלתה גם את מחירי הלחם. כלומר היא העלתה את כל המוצרים שיש לה שליטה בהם, שהם בסל הצריכה של המשפחות החלשות – ואצל המשפחות האלה הם מרכיב גדול בהרבה מאצל המשפחה האחרת, כי כשמרוויחים 4,000 ש"ח המוצרים האלה הם מרכיב גדול יותר בסל. 

אין מה לעשות: המים, הלחם, התחבורה הציבורית – אלה הדברים. כשכל זה מצטבר, ועוד הגאווה על הורדת השכר, שחיקת השכר, שחיקת הגמלאות, שחיקת הקצבאות  – כך נוצר המצב שבו אנחנו נמצאים. 

לכן השוֹק הזה של ההעלאה הוא שוק. מצד שני, אני לא יודע אם אפשר למצוא דרך של סבסוד צולב בתוך מערכת הלחם, אני לא יודע, אבל ברור שכשמעלים את הלחם האחיד והפרוס במחיר כזה בה בשעה שמוכרים לחם אחר ב-12 ש"ח ל-300 גרם – לא ל-750 גרם, שזה משקל הלחם האחיד – במצב כזה ברור מה קורה במאפיות, מאיפה הם מרוויחים. ואני לא יודע מה המחיר של הלחם האחיד בסל הייצור שלהם.

בועז סופר:

אני יכול לענות, אבל זה יהיה דיון שלם.

אברהם בייגה שוחט:
		
עזוב, זה יהיה בדיון עם המפקחת. לכן למרות הקושי צריך להיזהר מלחזור לסבסוד. כי אתם יודעים, כשהיה סבסוד עמוק של הלחם, הוא הגיע לפרות, בלי חוכמות, או לתרנגולות. כי במקום לקנות תערובת היה שווה לקנות לחם ולתת אותם להן. מזה צריך להיזהר. צריך להיזהר, ועם כל זה שזה לא פופולרי, אבל הממשלה, כשהיא יוצרת את המעטפת, חבר הכנסת גפני, במים, בתחבורה הציבורית, בלחם, בשחיקת שכר, בשחיקת קצבאות, בשחיקת קצבאות הילדים – זאת ממשלה אחרת. חבר הכנסת קרא, יש לה קו. 


איוב קרא:

	יש לה קו ברור, לא כמו באינתיפאדה.

אברהם בייגה שוחט:

	אנחנו בתוך הקו, חביבי.

יצחק הרצוג:

	הקו של העשירים.

היו"ר אברהם הירשזון:

	חבר הכנסת שוחט, אתה מדבר אל כולנו. תודה רבה. חבר הכנסת גפני. 
	
משה גפני:

	עשית טעות, כשהזכרת את הלחם והפרות. נכון שאילו היה דיון על הסבסוד של הלחם, היה צריך למנוע את זה. אבל אנחנו לא מדברים על זה. מה שמדאיג אותי, אדוני היושב-ראש, הוא האדישות שבה ההחלטה הזאת מתקבלת הבוקר במדינת ישראל. אני לא נמצא הרבה במכולת, אין לי ילדים קטנים, אבל אני רואה איך משפחות מגיעות וקונות חמישה כיכרות לחם. האנשים האלה לא קונים את הלחם הפרוס כי הוא יקר יותר. הם עומדים עם סכין וחותכים את הלחם כדי להכין סנדוויצ'ים בבוקר. הלחם הפרוס יקר יותר וכשקונים חמישה כיכרות לחם יש לכך משמעות. 

היו"ר אברהם הירשזון:

ברור. אבל אני בטוח שגם חבר הכנסת שוחט ער לנושא כמוך כשהוא מדבר על סבסוד הלחם. נכון שהאנשים מהשכבות העניות קונים את הלחם הזה, ועם זאת בעבר ניצלו את הסבסוד הזה בצורה אגרסיבית. 

חיים אורון:

	בצורה אגרסיבית בדיבורים. 

היו"ר אברהם הירשזון:

	לא. 

משה גפני:

אבל זה לא עומד לדיון עכשיו. 

חיים אורון:

חוץ מזה, אנחנו במחירים של אז?

משה גפני:
	
אף אחד מחברי הוועדה לא מבקש לחזור לסבסוד של פעם. מבקשים, במצב הזה של פגיעה ארוכה במשפחות הללו, לבוא ולא לפגוע בסמל של הלחם. זה פוגע, כי יהיו מי שיקנו פחות לחם, ובכך פוגעים באוכל של הילדים. זה נורא ואיום. לא מקיימים דיון על הרעיון להוסיף על הסבסוד. 

אני לא יכול להימנע מהעניין: אני לא מבין איך אפשר לשבת בקואליציה הזאת. אני מדבר בכל הרצינות. אני מעריך מאוד את מה שאומר יושב-ראש הוועדה, את הרגישות שלו לעניין. אבל במצב הקשה הזה – בואו נעשה סיבוב בחנויות המכולת, בשכונות המצוקה, בערי הפיתוח, באזורים החרדיים. נעשה היום סיור בחנויות המכולת ונראה איך האישה עומדת מול הלחם ונמנעת מלקנות כיכר לחם נוספת.

היו"ר אברהם הירשזון:

תודה רבה. גב' אלחנני. 

סמדר אלחנני:

	רציתי רק להזכיר, מכיוון שפרשות כאלה כבר היו כאן בעבר: קודם כול, הירייה נורתה כשמחיר הקמח עלה, היה ברור שגם מחיר הלחם יעלה. זה תהליך אוטומטי. שנית, מהניסיון שלי, היו תקופות שזה עלה, אבל היתה התאמה של הקצבאות. זה מה שהיה. היה מדד מחירים לחמישון התחתון, יש מדד מחירים כזה של הלשכה המרכזית לסטטיסטיקה שהוא לא המדד הרגיל. היו התאמות של קצבאות מסוימות לדברים האלה. מצד אחד גם בעלי טחנות הקמח הם בני אדם אך גם צרכני הלחם הם בני אדם. היו התאמות שהביאו בחשבון רק את המגזרים האלה. 

היו"ר אברהם הירשזון:

תודה, גברתי. 


א. אישור מוסדות ציבור לעניין סעיף 46 לפקודת מס הכנסה

היו"ר אברהם הירשזון:

אנחנו עוברים לסדר היום. סעיף מס' 1 הוא אישור מוסדות ציבור לעניין סעיף 46 לפקודת מס הכנסה. יש לפנינו שלושה מקבצים. 

קריאה:

	יש רשימה שהוגשה פעמיים. 

היו"ר אברהם הירשזון:

	נעבור על הרשימה הראשונה, שמספרה 02162704. אנא עיינו, אם יש הערות. 

חיים אורון:

	עוד עמותה של מר פרוש בסעיף 2. כולל "בירין", להוראת רבנים ודיינים. מה אתה צוחק?

משה גפני:

	שלא יהיה רשום בפרוטוקול שצחקתי. ממש לא. 

היו"ר אברהם הירשזון:

לא, הוא לא צחק. הוא סתם זלזל.

יצחק הרצוג:

	זה נראה יפה, הרשימה. אפשר להרים יד. 

רחל נוימן:

אחת העמותות, "החוט המשולש קירוב לבבות", מס' 21, פורסמה באחרונה בטלוויזיה. זהו בית תמחוי לנערים.

יעקב ליצמן:

אגב, יש עוד בתי תמחוי ברשימות, גם של חב"ד. 

יצחק הרצוג:

	מוסדות חשובים מאוד. 

משה גפני:

	אגב, אדוני-היושב ראש, אני לא זוכר שבוועדת הכספים היה רצף כזה אישורים של בתי תמחוי. 

יצחק הרצוג:

	יש היום 120 עמותות שעוסקות רק בזה. 


דניאל בנלולו:

	מר פרוש יכול להיות יושב-ראש עמותה כחבר כנסת? 

היו"ר אברהם הירשזון:

מדובר באביו. רבותי, יש הערות? אין. גב' נוימן? אין הערה. תודה. 

אני מקיים הצבעה: אושר. 

משה גפני:

	אנחנו מאחלים אריכות ימים ובריאות טובה לרב מנחם פרוש. 

היו"ר אברהם הירשזון:

אמן כן יהי רצון. אני עובר לרשימה הבאה, שסימנה 02060003.

חיים אורון:

	יצחק לוי זה השר?

קריאה:

כן, סגן השר.

חיים אורון:

	הוא מופיע בסעיף 7. 

יצחק הרצוג:

	כבר אישרנו להם. 

רחל נוימן:

זה לא צריך להפריע.

היו"ר אברהם הירשזון:

סליחה. חבר הכנסת אורון שאל אם מדובר בסגן השר יצחק לוי. הוא לא אמר שהוא לא יכול להיות, הוא רק שאל. התשובה חיובית.

רחל נוימן:

האמת היא שאנחנו לא בודקים בציציות את יושבי הראש. אנחנו בודקים את פעילות העמותה. 

יצחק הרצוג:

	רגע, אנחנו אישרנו את זה. את סעיף 10, מרכב יעקב הרצוג, אישרנו. למה להצביע שוב? זאת אותה רשימה. גם אז הופיע בה יצחק לוי.


היו"ר אברהם הירשזון:

	זאת אותה עמותה?

יצחק הרצוג:

	זה בדיוק אותו דבר לדעתי. גם העמותות של גד לוי ויצחק לוי היו בפעם הקודמת. 

חיים אורון:

	נכון גם גדעון פת היה. זאת רשימה שכבר אושרה. 

רחל נוימן:

אני מעיינת ברשימה.

יצחק הרצוג:

	נאשר שוב. 

היו"ר אברהם הירשזון:

קודם כול, נדמה לי שהרשימה אושרה. כדי למנוע ספק נקיים הצבעה על רשימה 02060003. אני רואה ברשימה גם את דוד מגן. זה היה, נדמה לי שזה אושר, אבל כדי להסיר ספק נצביע. מישהו מתנגד? מי בעד? אושר. 

סמדר אלחנני:

	יש לי בקשה ששמות העמותות יהיו ניתנים להבנה בעברית. יש כאן מילה ארמית. 

היו"ר אברהם הירשזון:

	זה נוגד את התקנות?

סמדר אלחנני:

	לא, אני רק מציעה. 

יעקב ליצמן:

עד כמה שאני זוכר אם העניין היה נוגע לחבר הכנסת, סגן שר או שר, היינו מבקשים הודעה שחבר הכנסת, השר או סגן השר אינו מעורב בעמותה. אני אומר את מה שהיה. 

היו"ר אברהם הירשזון:

אבקש מהיועצת המשפטית לבדוק זאת. 

יעקב ליצמן:

	 אין לי בעיה עם יצחק לוי או עם מישהו. 

סמדר אלחנני:

לעו"ד שניידר יש חוות דעת בנושא. 

היו"ר אברהם הירשזון:
	
אבקש מהיועצת המשפטית לבדוק אם זה בסמכותנו, אם אנחנו צריכים לעשות זאת. אם כן אעשה. אם לא, לא אעשה. תודה. 

רחל נוימן:

כנראה הופצה רשימה ישנה שאושרה. בידי רשימה אחרת.

היו"ר אברהם הירשזון:

הנושא נגמר. בסדר. אנחנו עוברים לרשימה מס' 2251204. זה מונח לפניכם. 

יעקב ליצמן:

	יש לי שאלה כללית. ממתי יש עמותות של המשמרת הצעירה, רבין?

יצחק הרצוג:

זה בית הכנסת היחיד בארץ על שמו של יצחק רבין. 

יעקב ליצמן:

	המשמרת הצעירה, רבין, עושים בית כנסת. מה קרה? הם התחילו להתפלל מאז שאנחנו באופוזיציה?

יצחק הרצוג:

	זה בית כנסת יפה.

יעקב ליצמן:

	בסדר גמור. אני תומך, חבל שאין עוד. 

יצחק הרצוג:

	אנחנו מתחזקים. בית הכנסת נמצא ברחובות. 

היו"ר אברהם הירשזון:

מישהו מתנגד לאישורים האלה?

יצחק הרצוג:

	אדוני היושב-ראש, בסוף שוב צירפו את קסטנר. גם במסמך הקודם. 

משה גפני:

	יש שם מישהו ששמו גפני שהוא הגזבר. אני מודיע שאני לא קשור אליו. 


היו"ר אברהם הירשזון:

אני מקיים הצבעה וכמו כן על מסמך נוסף שסימנו 02038103. מי בעד – ירים את ידו. מי נגד? אושר. 

משה גפני:

	אפשר לקבל החלטה שוועדת הכספים תתפלל תפילה אחת בבית הכנסת על שם רבין? אחרי שאישרנו. 

היו"ר אברהם הירשזון:

אתה מוכן לארגן את זה? תארגן. בכל זמן שאפשר להתפלל אבוא להתפלל. אין לי בעיה. 


רשימה מס': 2251204
רשימה מס': 02038103

	1.
	בית כנסת ע"ש יצחק רבין – רחובות
	מס': 580301547

	2.
	בית יעקב כה תאמר
	מס': 580361715

	3.
	העמותה למען הקשיש במגדל העמק
	מס': 580114916

	4.
	בית אליהו ע"ש הרב אליהו זומיתי זצ"ל טבריה
	מס': 580144947

	5.
	דרך חיים עמותה להשתלת מח עצם בישראל
	מס': 580404283

	6.
	מוסדות בישטניא באכניא
	מס': 580228732

	7.
	הדר מנחם
	מס': 580364198

	8.
	הישיבות הגדולות בית שמואל ואוהל מרדכי
	מס': 580042562

	9.
	אקי"ם אגודה לקידום ילדים מפגרים, חדרה
	מס': 580008100

	10.
	המכללה האקדמית עמק הירדן
	מס': 580363786

	11.
	עמותה לקידום המחול המודרני
	מס': 580271971

	12.
	שערי מלכא
	מס': 580370096

	13.
	עמינדב – אגודה תורנית להתנדבות
	מס': 580083111

	14.
	מרכז קהילתי  ביכנ"ס צעירי תימן- רחובות
	מס': 580016343

	15.
	עמותת אורות בגלבוע
	מס': 580368223

	16.
	קרן עמותה ע"ש צ'רלס וסוניה קסטנר
	מס': 580073138





ולפי סעיף 61 לחוק מס שבח מקרקעין:

	1.
	קרן עמותה ע"ש צ'רלס וסוניה קסטנר
	מס': 580073138








רשימה מס': 02162704


	1. 
	הפועל "קשת" הרצלייה
	מס': 580367167 

	2.
	כולל בירין – בית מדרש להוראה ודיינות
	מס': 580270239 

	3.
	לקידום החינוך, התרבות, הנוער והספורט בעמק יזרעאל
	מס': 580370476 

	4.
	גמ"ח זכרון יהודה נתיבות 
	מס': 580405942 

	5.
	ידידי אלון מורה
	מס': 580383222 

	6.
	קרן ידידי בי"ס ממ"ד תורני מדעי מוריה
	מס': 580294577 

	7.
	באר מים חיים ע"ש מרן החפץ חיים זי"א
	מס': 580377687

	8.
	מרכז תורני לנגב אוהלי שם
	מס': 580018547

	9.
	תיאטרון מחול קליפה
	מס': 580317766

	10.
	מרכז יעוץ לאשה
	מס': 580130789

	11.
	דרומא לקהילות דרום אמריקה
	מס': 580112365

	12.
	שיעור אחר
	מס': 580397156

	13.
	בית חיים שטורמן-מכון לידיעת האיזור
	מס': 580340834

	14.
	החברה הגינאולוגית הישראלית
	מס': 580102408

	15.
	בית הספר לקולנוע ולטלווזיה בירושלים
	מס': 580162220

	16.
	מועדון מתנדבי ליונס ירושלים הבירה
	מס': 580347847

	17.
	אשל אשקלון
	מס': 580262517

	18.
	מוסדות בית ישראל
	מס': 580036713

	19.
	המכון לקידום נוער ליצירתיות ולמצויינות
	מס': 580022960

	20.
	קרן יד יעקב לחינוך יהודי
	מס': 580256279

	21.
	החוט המשולש קירוב לבבות
	מס': 580341592

	22.
	עמותת הקריה האקדמית קריית אונו
	מס': 580294221





ב. צו תעריף המכס והפטורים ומס קנייה על טובין (תיקון מס' 12) (יין), התשס"ד-2003

היו"ר אברהם הירשזון:

אנחנו עוברים הלאה: צו תעריף המכס והפטורים ומס קנייה על טובין (תיקון מס' 12) (יין). עוד לא סיימנו את הנושא? 

יעקב ליצמן:

	 לא הצבענו. כעת זאת רק הצבעה. 

היו"ר אברהם הירשזון:

סליחה, אני לא הייתי בדיון. אני מצטער. אני מבקש אינפורמציה. יש המשך דיון. 

שירלי אביבי:

אחזור בקצרה על מה שנאמר בפעם שעברה.

חיים אורון:

	בקצרה, בהנחה שאנחנו זוכרים.

שירלי אביבי:

	ארחיב איפה שלא תזכרו. 

היו"ר אברהם הירשזון:

אני באמת מציע: אם עברנו שלב כלשהו, אין טעם לחזור. נמשיך. איפה זה עמד?

שירלי אביבי:

	אסביר בקצרה את ההצעה. המצב שהיה לפני כן מתואר בקו הכתום. מה שעל סדר היום כאן מתואר בקו הכחול בגרף. אנחנו מבקשים שוועדת הכספים תאשר את ההפחתה מ-22% ל-12% ומ-2.67 ל-1.35. כמו כן אנחנו מבקשים שהיא תאשר העלאה מ-3 ש"ח ל-5 ש"ח. ההצעה הזאת ממשיכה את תוכנית החשיפה ביינות יקרים יותר. יש העלאת מכס ביינות זולים יותר. נקודת האיזון היא 10.5 ש"ח. משם המס מתחיל לרדת, עד לסכום הזה יש העלאה, והיא  קטנה ככל שמתקרבים לסכום זה. 

היו"ר אברהם הירשזון:

טור הולך ויורד.

בועז סופר:

זאת ההצעה.

שירלי אביבי:

	קצת רקע: הממשלה ומשרד החקלאות תומכים בענף היין ובענף הענבים. זהו ענף חסכני במים. 


יעקב ליצמן:

	במים? אין מים ביין? רק בכרמל מזרחי אין. בכל השאר יש. 

היו"ר אברהם הירשזון:

היה חסיד שהתפלא שהיו לו מים בברך, כי כל הזמן הוא שותה יי"ש. אשתו אמרה לו שאולי רימו אותו. 

שירלי אביבי:

כאמור הממשלה תומכת בענף הזה.

צבי אלון:

היא מעודדת, לא תומכת.

שירלי אביבי:

בשנים האחרונות ניטעו כרמים בכל רחבי הארץ, מהצפון עד הדרום. הציפייה היתה שזה ייקלט בתעשייה המקומית של ייצור היין. ענף היין מתמודד היום עם היבוא: בעקבות תוכנית החשיפה שהתחילה בשנת 1996 היבוא מתחרה בייצור המקומי. כשהתבצעה תוכנית החשיפה, לפני שבע שנים, לא ידענו לקרוא את המפה, את המציאות היום. המציאות מראה שאחרי שבע שנים יש עלייה גוברת של יבוא זול ממדינות מזרח אירופה, ותוצרת זו מתחרה בייצור המקומי. אגף המכס והמע"מ חתם על הסכם הארכה ובמסגרתו יש לנו קושי לאמת את החשבוניות שמגיעות ולכן יש בעיות של הנמכת מחירים בענף. אנחנו חושבים שבענף הזה יש מקום למתן קצת את החשיפה שהיתה. 

היו"ר אברהם הירשזון:

תודה רבה. מישהו רוצה להגיב?

אלי רוזנטל: 

אני מאיגוד לשכות המסחר. אנחנו מייצגים את יבואני היין. רציתי לתת כמה נתונים לחברי הוועדה, בהמשך הדברים של שירלי אביבי. קודם כול אנחנו נגד יבוא זול של יין. אנחנו בעד המשך תהליך החשיפה. לצערנו התהליך הפסיק לפני שנתיים בעקבות העלאה של מכס קצוב, שגרמה לייקור של חלק גדול מהיבוא. 

על פי הנתונים של המכס יש ירידה גדולה מאוד בהיקפי הייבוא גם מהבחינה הכספית וגם מבחינת הכמויות. משנת 2002 לשנת 2003 יש ירידה של כ-20% מבחינת היקפי היבוא, גם במיליוני שקלים וגם במיליוני ליטרים. המכס בעצם מאשש את מה שחשבנו: אומנם המשק נפתח והיבוא מתחרה, אבל בפועל היבוא הוא 10%-15% מסך כל שוק היין. כלומר עדיין מדברים על היקפים נמוכים מאוד. 

מה שכן קרה הוא שבעקבות חשיפת המשק צריכת היין עלתה. יש נתונים לגבי צריכה ממוצעת לנפש בליטרים. בסוף שנות השמונים היא עמדה על ארבעה ליטרים לנפש. היום הצריכה היא כשישה ליטרים לנפש. היבוא רק גרם לשוק להתפתח. גם היקבים המקומיים התפתחו מאוד והרחיבו את מגוון היינות שהם מייצרים. זה רק עשה טוב לכל התעשייה. 

אנחנו מבקשים שתהליך זה יימשך. אנחנו טוענים שהרף שעלה, הסכום של 5 ש"ח לליטר, מייקר 50% מהיינות שמגיעים ארצה. יש נתונים, גם של המכס, בנוגע למחירים ממוצעים של יינות. המחיר הממוצע הוא 2.23 דולר לליטר, זאת נקודת האיזון, פחות או יותר. כלומר 50% מהיבוא זול יותר ו-50% יקר יותר. כלומר בעצם מייקרים קרוב ל-50% מהמחירים. 

חיים אורון:

	שזה 5% מהצריכה, לדעתך. 

אלי רוזנטל:

כן, לא מדובר בסכומים גדולים, כי הרוב צריכה מקומית. 

לעניין הגרף שמוצג כאן: אומנם ככל שהוא ממשיך ליינות היקרים יותר באמת יש הוזלה משמעותית במכס, אבל אנחנו טוענים שזה לא כל כך רלוונטי. רוב היינות שמגיעים ארצה הם עד 23 ש"ח. יפה שהגרף מוריד את המכס, אבל בפועל זה לא יקרה. בפועל .

אנחנו מבקשים מהוועדה להוריד את הרף של 5 ש"ח. היום יש הבחנה בין יבוא מארצות-הברית ליבוא מאירופה ומשאר העולם: בארצות-הברית אין רף של 5 ש"ח. אנחנו מבקשים שהרף הזה ירד גם ממדינות השוק המשותף. אולם כדי למנוע יבוא זול ממדינות שאר העולם, שזאת הבעיה העיקרית – בקטע הזה של המכס אין בעיה שיהיה הרף של 5 ש"ח. זה באמת יהיה אפקטיבי ליבוא הזול. 

היו"ר אברהם הירשזון:

תודה. 

צבי אלון:

מוגשת לכם עבודה משותפת של אגף המכס והמע"מ, משרד התעשייה, המסחר והתעסוקה ומשרד החקלאות. לדעתי עשינו דבר מאוזן מאוד. שמענו נכון, היבוא ירד. אבל במקביל היצור המקומי נפגע הרבה יותר. בסך הכול הגדלנו מאוד את הענף הזה, את השטחים. ובצדק, יש לנו היום יקבים יוצאים מן הכלל. אנחנו משקיעים בפריפריה, ברמת ערד, בדלתון, ברמת הגולן. אלו השקעות גדולות, וזה העלה את האיכות. השנתיים האחרונות פגעו כמובן גם בייצור המקומי. המלאי של היקבים גדול, כי קצת קשה למכור במצב הכלכלי שאנחנו נמצאים בו. אף על פי כן עשינו דבר מאוד מאוזן. 

היו"ר אברהם הירשזון:

מה כמות היצוא של היין המקומי? 

צבי אלון:

קטנה.

דוד ברעם:

8 מיליון דולר.

צבי אלון:

	אנחנו עושים מאמצים גדולים מאוד. הזנים החדשים שניטעו הולכים בכיוון הנכון. 

אברהם בייגה שוחט:

	רק 8 מיליון דולר יצוא? זה הכול? 


חיים אורון:

	כמה דונם יש עכשיו?

צבי אלון:

יש ייצור של כ-40 מיליון ליטר יין. כ-10% מזה זה יבוא. פעם היה יותר. אבל יש שורה שלמה של זנים ושל יין שהם ליין קידוש וכו'.

אברהם בייגה שוחט:

	מה תפוקת הענף?

צבי אלון:

כ-40 מיליון ליטר. אם רוצים תשובה בכסף, צריך להכפיל.

היו"ר אברהם הירשזון:

אתה מדבר על כל השאר, חוץ מה-8 מיליון?

צבי אלון:

אני משיב: בשער היקב ערך הליטר הוא 12-13 ש"ח. זאת עלות הייצור.

רוחמה אברהם:

של היינות היקרים?

צבי אלון:

	בממוצע. 

היו"ר אברהם הירשזון:

אשאל אחרת: מתוך כלל הייצור של יין במדינה, איזה אחוז ליצוא ואיזה אחוז לתצרוכת מקומית?

צבי אלון:

היצוא נמוך מאוד, עדיין. 

דוד ברעם:

2%.

היו"ר אברהם הירשזון:

	וחלק מזה זה יינות לקידוש. 

אברהם בייגה שוחט:

	כלומר 500 מיליון ש"ח זה מחיר בשער היקב? זה בכל אופן משהו. 


צבי אלון:

אנחנו עשינו דבר שפועל לשני הצדדים: מצד אחד המשכנו את החשיפה, הורדנו את המכסים מ-22% ל-12%, מתקצוב של 2.67 ש"ח ל-1.35 ש"ח. מצד שני העלינו את המינימום, שפוגע קשות בייצור המקומי. העלייה הזאת היא עד ערך יבוא של 5-6 ש"ח. אחר כך העלייה קטנה מאוד. כלומר אנחנו ניסינו להכביד על היין הזול, אני לא מומחה גדול, זה גם היין הפחות איכותי, שמביאים מכל מיני מדינות. 

במקביל הוספנו יבוא פטור ממכס גם מארצות-הברית וגם מאירופה, על פי הסכם הסחר. זה לבד חצי מיליון בקבוקים. ההסכמים שעכשיו חתמנו וחלק מהם מונח כאן לפניכם, מגדילים את היבוא ב-10%. לכן אנחנו חושבים שהסכום של 5 ש"ח, ההעלאה מ-3 ש"ח ל-5 ש"ח, הוא מתבקש. 

דיברתי גם עם היבואנים בשבוע שעבר. אמרתי להם שאין להם מה להלין: במקום לייבא ליטר שעולה 4-5 ש"ח עליהם לייבא ליטר שעולה 11 ש"ח. גם אנחנו נתברך וגם להם תהיה הורדה במכס.

דוד ברעם:

אני מנכ"ל המועצה לגפן יין. אני רוצה להשיב. היקף הענף הוא 38,000 דונם נטוע. הרוב בפריפריה, כי הגולן והגליל הגיעו ל-10,000 דונם, וזה מעל לרבע מהענף. 

חיים אורון:

כמה בנגב?

דוד ברעם:

בנגב יש כ-1,000 דונם, כולל רמת ערד – כרם ותיק יותר. זה מתפשט, יש גפנים אפילו בנאות סמדר. אחת הבעית שלנו היא שמביאים יין שהוא רק יין יבש, פוגעים בבטן הרכה, איפה שאפשר להרוויח כסף. 1.6 מיליון ליטר מתוך 400.8 הליטר שהגיעו ארצה הם במחיר של דולר בערך. כלומר, עם המיסוי ועם ההוצאות מגיעים ל-6-7 ש"ח – וזאת עלות הבקבוק, התווית והפקק, אפילו לא עלות היין כאן. קשה להתמודד עם זה. מצד שני בענף אצלנו נטעו זנים, כמו שאמר מר אלון הוא התרומם יפה מאוד מבחינת האיכויות. אבל הוא לא יכול להתחרות ביין זול כל כך. 

אברהם בייגה שוחט:

מאיפה היין? מרומניה?

דוד ברעם:

מרומניה מגיעים 750,000 ליטר. מבולגריה מגיעים 430,000 ליטר, ב-60 סנט. מולדביה, רוסיה, גרוזיה – הכול במחירים כאלה. גם היין היקר עולה 3 דולר. 

היו"ר אברהם הירשזון:

תודה. 

חיים אורון:

קודם כול אני כבר מכיר את הנושא של מועצת הגפן וענף היין. זאת אחת החלופות הכמעט היחידות היום לניצול שטחים – ויש היום הרבה מאוד שטחים –  בכמויות מים נמוכות יחסית, כפי שנאמר. יש כאן גם תהליך אינטנסיבי של העלאת הטיב והתמקצעות. לא יכול להיות ענף של בוטיקים בלבד. זה צריך להיות ענף שיש בו גם תשתית רחבה של יין ממוצע, ועל בסיסו צומחים גם הדברים היפים שמקבלים פרסים בכל מיני מקומות בעולם. 

אנחנו לא עושים כאן משהו שלא נעשה בעולם. כל העולם יוצר מערכת שיש בה ניסיון למצוא את האיזון הנכון, וזה גם לפי ההסכמים. אני חושב שמה שמוצג כאן – ואני לא בודק זאת על השקל האחרון – הוא איזון כלשהו. מצד אחד יש חשיפה, אבל לא עד כדי כך שנהיה הג'אנק של כל העולם למוצרים כאלה. אגב, בארצות ההן זה רחוק מלהיות שוק חופשי. שם המחירים נובעים מכל מיני דברים שלא שייכים לעניין. אני חושב שזה מוצדק. 

היו"ר אברהם הירשזון:

תודה.

יעקב ליצמן:

	אני חושב באופן מחמיר יותר ממשרד החקלאות. אני חושב שזאת לא הגנה מספיקה. היינות – של כרמל מזרחי בעיקר, ויש עוד יינות, של גולן – אלה דברים טובים, אפילו מיוחדים. אני לא רואה סיבה לא להחמיר עוד. אני חושב שאם נשמור על השוק המקומי זה גם יגדיל את היצוא, ייתן להם כוח. הסכום של 3-5 ש"ח – אני מפקפק בזה. אני לא יודע אם יש לי האפשרות להגיש הצעה אחרת, אבל לדעתי זה לא מספיק. 

אני גם רוצה להעיר הערה: הנשיא בוש ראה שיש לו בעיה עם פלדה, נדמה לי, היה לו סיפור כזה – והוא לא גמגם יום אחד. הוא כבר הטיל היטל וכל אירופה עומדת על הרגליים. הוא לא מתבייש.

אברהם בייגה שוחט:

	כמו שאמריקה פתוחה, שיהיה אצלנו. 

יעקב ליצמן:

	גם אני רוצה לפתוח, אבל לפחות יש דבר אחד במדינה שאפשר להתגאות בו, יין. למה לפתוח?

היו"ר אברהם הירשזון:

תודה. חברת הכנסת אברהם. 

רוחמה אברהם:

אם להתגאות ביין, כחובבת יינות אני חושבת שיש לנו תוצרת נהדרת. 

יעקב ליצמן:

	כמה ליטר יין זול?

היו"ר אברהם הירשזון:

סליחה, חברת הכנסת אברהם מדברת. 

רוחמה אברהם:

ערכתי סיור באחרונה בכמה יקבים ברמת הגולן. אני רוצה להגיד לכם: אני התגאיתי.


אברהם בייגה שוחט:

	השתכרת, השתכרת מהיופי.

רוחמה אברהם:

במובן החיובי, גם מהיופי וגם מהתוצרת עצמה. אני חושבת שיש לנו תוצרת שאנחנו צריכים להתגאות בה. 

היו"ר אברהם הירשזון:

אז למה יש רק 2% יצוא?

רוחמה אברהם:

אני חושבת שצריכים לפעול, זה ברמה נפרדת. צריך לפעול ולשווק. זאת התייחסות מיוחדת. מטריד אותי שאף על פי שאנחנו מוציאים את היין הכשר החוצה, וכל הקהילות היהודיות קונות, זה מתבטא רק ב-2% יצוא. כלומר אולי היצוא שלנו מתבטא רק ביינות הכשרים, לקידוש וכו'. 

היו"ר אברהם הירשזון:

היום גם בחוץ-לארץ יש יינות כשרים. יש יינות כשרים צרפתיים.

רוחמה אברהם:

אמרתי הארה, באל"ף, כדי לסבר את אוזנם. 

היו"ר אברהם הירשזון:

רבותי, סליחה.

רוחמה אברהם:

אתם יודעים מה? אתם ממש לא בסדר. 

היו"ר אברהם הירשזון:

	שארביץ להם? מי שם את היד?

יעקב ליצמן:

	אנחנו לא מפסיקים לקבל מכות מהממשלה.

היו"ר אברהם הירשזון:

	את המכות שלי גם תרגיש. 

רוחמה אברהם:

ויתרתי על זכותי. לא יכול להיות שאחרי כל משפט שאני אומרת חברי קופצים. 


היו"ר אברהם הירשזון:

אנחנו בהארה.

רוחמה אברהם:

לדעתי זה צריך להיות סימן אזהרה למשרד החקלאות, למועצת הגפן, בשאלה איך אנחנו פורצים החוצה, ברמה הגבוהה מאוד של היינות שלנו. אבל זה לא קשור לדיון. אני בהחלט תומכת בהעלאה של היבוא. לדעתי אנחנו כמדינה צריכים להתאים את עצמנו לזמנים כשיש שוק כלשהו שמתפתח. גם הרמה של עיבוד הקרקעות חשובה מאוד – בנגב, בגליל וברמת הגולן. אנחנו מתאימים את עצמנו לזמן, וזה מה שחשוב. 

אני חושבת שאולי היה ראוי להעלות קצת יותר. אבל אם הגעתם למסקנה הזאת, לפחות נתחיל מזה. 

היו"ר אברהם הירשזון:

תודה. חבר הכנסת הרצוג. אחר כך חבר הכנסת אפללו. אני נאלץ לעזוב לרגע. חברת הכנסת אברהם תמלא את מקומי. 

יצחק הרצוג:

	אם נסתכל על השוק נראה את התופעות הבאות: למרות החשיפה אמצעי הייצור בשוק הישראלי גדלו. ולא בכדי, למרות התחרות והחשיפה, רואים יקבים כמו רקנאטי או אחרים, שקמו בתקופת החשיפה. מדוע? שתי סיבות: קודם כול היתה עלייה בצריכה של הצרכן הישראלי פר קפיטה. שנית משום שהתחרות הזאת בפירוש השביחה את המוצר ותרמה לו תרומה מכרעת. העובדה שמתחרים היום עם קליפורניה או עם צ'ילה או עם מקומות אחרים – לדעתי היא דבר טוב. השוק רק נהנה מהתחרות. לכן הפחד שהשוק יתמוטט, ענף הגפן והיין, לא הוכח. להיפך, אני חושב שהוא יתחזק מאוד. 

הבעיה העיקרית היא הג'אנק, כמו שאמר חבר הכנסת אורון. יש היצף של מוצרים, במיוחד ממדינות מתפתחות, שהוא בעייתי. השאלה אם היתה יכולת להפריד בין האיחוד אירופי למדינות אחרות או זה בעייתי – ואני שואל את הרגולטור את השאלה הזאת. למשל שיש הפרדה מול ארצות-הברית. אם זה בעייתי, אני לא מציע לעשות זאת. אתמוך בהצעה כאן. 

צבי אלון:

זה בעייתי. מותר לעשות הבחנות רק עם מדינות שיש עמן הסכמי סחר אתן. יש לנו הסכמי סחר עם מדינות רבות. עם האיחוד האירופי ישבנו, רק עכשיו אנחנו מתחילים שנה של עדכון ההסכם. זאת היתה הבקשה שלהם. מעלים עכשיו רעיון שהסכום של 5 ש"ח לא יוטל עליהם אלא יהיה עליהם משהו אחר. הם ביקשו לפטור אותם מ-250,000 ליטר לגמרי. 

יצחק הרצוג:

מה עניתם? אתם רוצים בתמורה?

צבי אלון:

	קיבלנו גם כן. ההסכם בינינו לבין האיחוד האירופי קובע שאנחנו פותחים את השוק ל-200,000 ליטר בלי מכס בכלל. לכן כל שאר התנאים שמעבר למכסה הזאת נשארים התנאים שלנו. 

יצחק הרצוג:

	בסדר, סביר.

רוחמה אברהם:

	כן. חבר הכנסת אפללו. 

אלי אפללו:

גברתי היושבת-ראש, חברי כנסת, נוסף על כך שאני תומך בעליית המחיר של המכס אני חושב שהסכום אינו מספיק. אולי זה שלב אחד קדימה. אנחנו צריכים לבדוק מה קרה, למה איננו מצליחים להתרומם בנושא השיווק. היינו בסיור וראינו את כל היקבים – שאטו-גולן, למשל. היינו ביקב יוצא מן הכלל עם יין יוצא מן הכלל. אתם לא מספיק מעודדים אותם. 

למשל המחיר שאתם מטילים כמס על הבקבוק לפי מחיר עלות הבקבוק. מה זה משנה אם יקב רוצה לעשות בקבוק יפה? אם זה מס על הבקבוק, למה לפי המחיר? מס בקבוק לא צריך להיות לפי מחיר. אתם טועים. אתם לא מעודדים אותם. המסים שאתם מטילים עליהם לפי טיב האיכות גורמים להם נזק. אני מבקש מכם.

דוד ברעם:

אני לא יודע על מה אתה מדבר.

אלי אפללו:

	אני מדבר על הבקבוק, שמטילים עליו מס שנגבה לפי מחיר הבקבוק. הפינוי הוא אותו פינוי לבקבוק שעולה שקל או לבקבוק שעולה 10 ש"ח. זה עומס וזה יוצר תחרות לא הוגנת. אם מישהו רוצה להשקיע בבקבוק, אתם מעמיסים עליו הוצאות מיותרות. 

אני מציע לכם קודם כול לעודד את היצוא. בשנים האחרונות עלינו בארץ על גל יוצא מן הכלל. אני קונה יין כחול-לבן, וזה היין הטוב ביותר, לא משום שאני מעדיף כחול לבן. אני גם מעדיף, אבל זה באמת היין הכי טוב. זכינו בפרסים על היין המצטיין. יין רמת הגולן קיבל פרסים בין-לאומיים. אני חושב שאנחנו צריכים להקל על היצואנים בכך שלא תהיה הכבדה של כל מיני מסים. 

באירופה אתם מטילים מס כדי להקשות על המייבאים. אבל מה אתם עושים בכסף הזה? אתם משקיעים אותו בעזרה ליצוא? זאת השאלה. 

רוחמה אברהם:

זה הכי חשוב.

אלי אפללו:

	האם אתם משקיעים את הכסף מהמסים בעזרה ליצוא? אם כן, אני אומר דיינו. אבל אם אתם גובים מס בשביל הכנסות מדינה, אני אומר: זה חוזר בחזרה לתושב. זה לא הפתרון. 

אדוני היושב ראש, אני תומך במס הזה, אבל אני מבקש מהאוצר להשתמש את המס הזה לעידוד היצוא בענף. כך עשינו שני דברים: מניעת יבוא של יין זול ועידוד יצוא של היין שלנו. זה מתכון להצלחה. 

היו"ר אברהם הירשזון:

תודה. חבר הכנסת שוחט. 


אברהם בייגה שוחט:

	אני אומר לחבר הכנסת ליצמן: יש נקודת איזון שהגורמים המקצועיים הגיעו אליה, איזון בין הרצון להגן על המוצר המקומי לבין הצורך לפתוח את השוק. גם צריך לזכור שיש אנשים שכמו שהם רוצים לחם זול הם רוצים יין זול. אתה לא יכול לומר שאתה סוגר כי המחירים של היינות זולים ומתחת למחירי הייצור בישראל. אז אם האנשים המקצועיים הגיעו לאיזון, זה סביר. לא על זה קמה ונופלת כלכלת ישראל. כל זמן שיש אלמנט של תחרות ושל כניסה מבחוץ מצד אחד והגנה על ענף מתפתח ובעל חשיבות מצד אחר, זה כנראה שיקול הדעת הנכון. אני תומך בהצעת הממשלה. 

לדברי חבר הכנסת אפללו: אין סוף לזה. אפשר לומר שכל הכסף שגובים כאגרת רישוי ילך רק למלחמה בתאונות הדרכים. 

אלי אפללו:

	אני מדבר על היצוא באופן ספציפי. 

אברהם בייגה שוחט:

	בהכנסות המדינה הכסף הקטן הזה נכנס לפול הגדול שצריך לשרת את סדר העדיפויות של הממשלה.

אלי אפללו:

	זאת הזדמנות לתת כוח ליצוא.

אברהם בייגה שוחט:

	אבל אפשר לתת אלף דברים, למה לא לעשות זאת בעוד נושאים? אם מדברים על הנושא הזה, למה לא לעשות זאת בנושא אחר? בסך הכול צריך לדעת: מערכת גביית המס משרתת את הרשויות המקומיות, את הביטחון, את החינוך, את היצוא, הכול. אין מס ייעודי – שלוקח מפה ונותן לעידוד יצוא היין. זה לא עובד כך. 

היו"ר אברהם הירשזון:

גם המס הצבוע שהיה בזמנו, בנושא קופות חולים, מס מקביל, גם את זה – 

אברהם בייגה שוחט:

	זה לא מס. 

רוחמה אברהם:

אולי שווה.

היו"ר אברהם הירשזון:

רבותי. אני מקיים הצבעה. מי בעד – ירים את ידו. מי נגד? אושר. תודה. 

ג. צו היטלי סחר (היטל יבוא הנובע מהסכם העדפה) (הוראת שעה) (תיקון), התשס"ד-2003;
צו היטלי סחר (היטל יבוא הנובע מסכם העדפה) (הוראת שעה), התשס"ד-2003


היו"ר אברהם הירשזון:

אנחנו עוברים לנושא הבא. מי מסביר את הנושא? גברתי תבוא ותסביר את הנושא. 

סלין נהיר:

שני הצווים הללו כבר פורסמו ברשומות. על-פי החוק חייבים להביא את העניין לוועדת הכספים לאישור רטרואקטיבי. צו אחד הוא צו שאישר יבוא דבש בכמות מוגברת מארצות הברית, כי לפני חודשיים בערך לא היה מספיק דבש בארץ.

צבי אלון:

בהיטל מופחת.

סלין נהיר:

יבוא דבש בהיטל מופחת. הצו השני הוא יבוא של פירות יבשים, כגון שקדים קלופים ולא קלופים. ההיטל עליהם הורד, ליבוא מארצות-הברית. באותו צו גם הסדרנו כל מיני פרטי מכס מבחינת המספר הנכון שלהם. הצו גם מאריך את ההסכם עם ארצות-הברית. יש לנו משא ומתן להסכם סחר עם ארצות-הברית. ביקשנו להאריך את ההסכם הזה בשנה נוספת, כי בדצמבר 2003 פג תוקפו. 

היו"ר אברהם הירשזון:

תודה.

צבי אלון:

	יש לנו הסכם סחר עם ארצות-הברית. יש להם העדפות בשורה של מוצרים. הוא היה לתקופה מסוימת ועכשיו אנחנו מבקשים הארכה. כמו שנאמר, בכמה פרטיים הנמכנו את ההיטל עליהם. 

אברהם בייגה שוחט:

	לכל העולם או רק לארצות-הברית? 

צבי אלון:

	זה הסכם עם ארצות-הברית. 

אברהם בייגה שוחט:

	למה אין דבש, לא היתה פריחה?

צבי אלון:

	גם חסר, וגם בעולם עלה מאוד מחיר הדבש. הסינים פרצו עם הייצור הזה בצורה גדולה מאוד, והם הואשמו בכך שהם מכניסים אנטיביוטיקה אסורה לדבש. זה הקפיץ את המחיר בכמעט 50%. 

היו"ר אברהם הירשזון:

	על זה נאמר: "דבש מצאת אכול דיך פן תשבענו והקאתו". 

אברהם בייגה שוחט:

	מה ההיטל הרגיל לדבש, לא לארצות-הברית?

צבי אלון:

	11 ש"ח לקילו. מתוך מחיר לצרכן של 25 ש"ח. 

היו"ר אברהם הירשזון:

	מה אחוז היבוא?

צבי אלון:

	מעט.

בועז סופר:

אני מבקש לתקן. הסכום שמר אלון נקב כסכום לצרכן הוא לא לקילו. היטל של 11 ש"ח הוא לקילו. לצרכן חצי קילו איכותי עולה 20-25 ש"ח. כלומר היחס הוא 5 ש"ח ל-25-30 ש"ח. 

אברהם בייגה שוחט:

	כלומר 20% יותר. למה עשו את זה? 

בועז סופר:

בשנים האחרונות הפחתנו את זה, יחד עם משרד החקלאות. התאמנו את זה כלפי מטה.

אברהם בייגה שוחט:

	מה מחזור הענף?

צבי אלון:

	אנחנו אוכלים כ-3,000 טון דבש בשנה. 

אברהם בייגה שוחט:

	ארץ זבת חלב ודבש.

צבי אלון:

	נכון. והיבוא הוא לעתים, אבל הוא כמה מאות טונות.

היו"ר אברהם הירשזון:

	אני מבין שהיבוא די שולי. 


חיים אורון:

מה זה המכסות כאן? 632 טון.

צבי אלון:

זה הסכם הסחר. 

חיים אורון:

לפי מה קובעים את המספרים?

צבי אלון:

	היה 500 טון עם grow factor. 

אברהם בייגה שוחט:

	אין בכלל מכס לארצות-הברית או הוא בשיעור מופחת? 

צבי אלון:

	על המכסה אין מכס. בצו הורדנו את ההיטל בגלל המחסור. הורדנו מ-9 ש"ח ל-2 ש"ח.  המכס הוא 11 ש"ח. לארצות-הברית יש הנחה גם מחוץ למכסה – 9 ש"ח. מאחר שחסר דבש, הורדנו את הסכום, לפרק זמן מסוים, ל-2 ש"ח. 

היו"ר אברהם הירשזון:

וכשתהיה תצרוכת מהשוק המקומי תעלו ל-9 ש"ח.

צבי אלון:

	כן, זה זמני. 

אברהם בייגה שוחט:
	
זה לא מוצר שאפשר להחזיק על המדף שנה או שנתיים? איך יש חוסר?

צבי אלון:

	כי אחרי שצורכים הכול אי-אפשר להחזיק. 

חיים אורון:

	החגים. 

אברהם בייגה שוחט:

	בכל שנה יש חגים. מה זה, ביבי הביא את החגים? 

צבי אלון:

אם מכרת את הכול, מה תחזיק?

היו"ר אברהם הירשזון:

חבר הכנסת שוחט, אני מתפלא עליך.

אברהם בייגה שוחט:

	הוא כן הביא את החגים?

היו"ר אברהם הירשזון:

לא, אבל אתה יודע שבתקופה הזאת צריך לצרוך הרבה מתוק, שיהיה משהו מתוק. תצרוכת הדבש עולה.

חיים אורון:

על מה מדבר הסעיף של ביצי עופות?

בועז סופר:

בענף המזון המלאי נמוך יותר ממוצרים תעשייתיים, כי הם רגישים יותר לפגעי מזג האוויר. לכן שולי המלאי קטנים יותר.

היו"ר אברהם הירשזון:

ואם לא היתה פריחה וכו', זה גם מוריד. 

יצחק הרצוג:

בפריימריז בליכוד אוכלים המון דבש, בקלאוות.

היו"ר אברהם הירשזון:

לפחות אנחנו אוכלים בקלאוות ולא אחד את השני. 

צבי אלון:

	כל מה שאתה מוצא זה מהימים שהכרת את משרד החקלאות מקרוב. יש לנו הסכם סחר עם ארצות-הברית. מיקי קנטור, יהודי ממולח, היה נציב הסחר בזמנו. הוא קודם כול תבע שההסכם יכלול את כל הפריטים. גם ביצים –  3 מיליון ביצים.

היו"ר אברהם הירשזון:

תודה. אני מקיים הצבעה. מי בעד – ירים את ידו. מי נגד? אושר.

ד. צו תעריף המכס והפטורים ומס קנייה על טובין (תיקון מס' 5), התשס"ד-2003

היו"ר אברהם הירשזון:

	אנחנו עוברים לדון בצו תעריף המכס והפטורים ומס קנייה על טובין (תיקון מס' 5), התשס"ד-2003. חבר הכנסת הרצוג, שב בתור קואליציה רגע. אי-אפשר כך. כן, גברתי. 

שירלי אביבי:

אתחיל עם חלק מהצו. עמיתי ימשיך עם היתר. אני מדברת על ענף הדגים. יש שני פרטים שנמצאים באישור משרד החקלאות. בפרטים האלה ניתן לייבא דגים שלא נידוגים בארץ או לא גדלים בארץ – שלא נידוגים בים התיכון או גדלים בארץ. הפרטים נועדו לאפשר ולעודד יבוא של דגים שאין מהם ייצור מקומי, ולכן המכס שמוטל שם נמוך בהשוואה למכס אחר לגבי דגים אשר כן נידוגים בארץ. 

כשהפרטים נעשו היתה להם הגדרה רחבה מדי. ההגדרה היא: דגים שלא נידוגים ממשפחות של דגים שגדלים בארץ או נידוגים בארץ. מבחינת הסיווג ההגדרה "משפחות" היא הגדרה רחבה מדי. זה מאפשר יבוא דגים ממשפחות שכן גדלות בארץ. למשל, אפשר לייבא קרפיון או אמנון – משפחות שגדלות בארץ – מסוג מסוים שלא נידוג בארץ. הדגים האלה הם תחליף לקרפיון ולאמנון שכן גדלים כאן. 

זיהינו מגמה של יבוא מסין. הסינים התחילו לגדל אמנונים וקרפיונים בתוך בריכות. הם מגיעים לכאן במכס מונמך של 15% או בפטור.

אברהם בייגה שוחט:
	
קרפיון – מאמא שלי אני מכיר. אני מעוניין לדעת: איזה סוגי קרפיונים יש שגדלים בחוץ-לארץ ולא כאן?

היו"ר אברהם הירשזון:

הסינים והגפילטע פיש. 

אברהם בייגה שוחט:

	הוא היה שט אחרת באמבטיה של אמא שלי?

שירלי אביבי:

זה מה שאנחנו טוענים. לטענתנו קרפיון זה קרפיון, אותה משפחה. אבל היבואנים התחכמו ואמרו שלאחד שלושה זימים ולא ארבעה ולכן זה לא מאותו סוג שגדל בארץ. 

אברהם בייגה שוחט:

אבל הוא קרפיון.

בועז סופר:

זה בדיוק לפי הטענה שלך. 

היו"ר אברהם הירשזון:

מה זה משנה? לשיטתך אמך ז"ל כבר לא תוכל לגדל.


אברהם שוחט:

	 צדקת גמורה.

היו"ר אברהם הירשזון:

 כמו כולנו. היא כבר לא תוכל לגדל את הדג ולשים אותו אלא תצטרך לקנות אות מסין. למה? כי שם עשו לו גנטיקה קצת אחרת. 

אברהם בייגה שוחט:

	תגידו, מה עם שרימפס? יש משהו? 

היו"ר אברהם הירשזון:

אני מבקש ממך: תחזור בך.

חיים אורון:

אתה רוצה הספקה?

היו"ר אברהם הירשזון:

אם כן, את אומרת שמדובר בהתמקצעות גדולה יותר של נושא הדגה, בגלל החידושים בעולם. 

שירלי אביבי:

הפיתוחים. לא שינינו את מהות הפרט אלא העברנו אותו לסיווג אחר, שנמצא בפרט מאסף. כך אנחנו מונעים את האפשרות הזאת. 

חיים אורון:

חסמתם.

שירלי אביבי:

עוד עניין: הצו גם העלה את שיעור המס בנוגע לפילה דגים מפטור ל-15%, אבל יש צו שכבר חתום על ידי שר האוצר שאנחנו מורידים את המס בחזרה לפטור, רטרואקטיבית, מרגע שהצו התחיל לפעול. אין שום העלאה. 

היו"ר אברהם הירשזון:

זה במקום העלאת מחירי הלחם, אני מבין. 

חיים אורון:

הוא יבוא לוועדה ויצייר כאן: לחם אפ, פילה דאון. 

היו"ר אברהם הירשזון:

	כן, מה ההמשך? 


קובי בוזו:

בתיקון מס' 5 יש עוד כמה דברים קטנים ששינינו. קודם כול באחרונה ראינו שיש מחשבי כף יד שמשולבים עם טלפון סלולרי, זאת התפתחות טכנולוגית. 

אברהם בייגה שוחט:

בעתיד יהיו שם גם מכונות כביסה. 

קובי בוזו:

על טלפון סלולרי יש מס קנייה של 10 עם תמ"א של 50% ובסך הכול נטל מס של 15%.  מחשבים פטורים לגמרי ממס קנייה. הטלנו מס קנייה על המחשב שמשולב עם הטלפון הסלולרי אבל הגבלנו את זה ל-15% אך לא יותר מ-300 ש"ח – וזאת כדי למסות רק את הרכיב של הטלפון בתוך מחשב כף היד. 

חיים אורון:

המכשירים של חברי הנסת, זה כבר היה קודם?

היו"ר אברהם הירשזון:

זה הכול מחוץ-לארץ.

אברהם בייגה שוחט:

	חברי הכנסת קנו ועכשיו מעלים את המכס. 

קובי בוזו:

שנית, באוקטובר 2000 עשינו רפורמה בחלקי חילוף לרכב וחייבנו את כל החלפים בשיעור של 12% ותמ"א 60% - מס קנייה אפקטיבי של 19.2%. בטעות הושמטו האופנים לרכב. הם לא חויבו במס קנייה. 

בועז סופר:

הכוונה לג'אנטים. הגלגל עצמו. 

קובי בוזו:

זה גרם לוויכוחים בתחנות ולסבסודים צולבים בין פרטי מכס. לכן אנחנו מציעים לחייב את זה כמו את כל החלפים.

היו"ר אברהם הירשזון:

או תורידו את כל החלקים, את כל מה שהעליתם.

קובי בוזו:

זה 200 מיליון ש"ח.

חיים אורון:

קטן עלינו. שטרית יגמור עם הרשויות.

קובי בוזו:

עוד דבר קטן: היו גם שלטים לרכב. התמ"א שם היא 60%. בטענות נרשם בסף התעריף 50%. כעת אנחנו מעלים ל-60%. 

היו"ר אברהם הירשזון:

תודה. אין הערות. אני מקיים הצבעה: אושר. 

ה. צו תעריף המכס והפטורים ומס קנייה על טובין (תיקון מס' 7), התשס"ד-2003

היו"ר אברהם הירשזון:

	אנחנו עוברים לתיקון מס' 7. צגי וידאו?

קובי בוזו:

בצו הזה יש גם העלאה וגם הפחתה. התאמנו את שיעורי מס הקנייה במכס שביבוא האישי גם ליבוא המסחרי. היום ביבוא המסחרי יש על מטול וידאו 45% מס קנייה. התברר שביבוא האישי הוא פטור. חייבנו אותו ב-45% בדיוק כמו ביבוא המסחרי. שלא תהיה הפליה ולא פגיעה ביבואנים.

נוסף על כך ראינו שממירים לטלוויזיה היו חייבים בזמנו ב-20% מס אך לא יותר מ-60 ש"ח. המס הופחת ל-10%. גם כאן מפחיתים ל-10%. 

עוד דבר שראינו: הכיפות וכובעי הפרווה פטורים ממכס בספר התעריף ביבוא המסחרי. 

אברהם שוחט:

	 מה?

קובי בוזו:

הכיפות וכובעי הפרווה פטורים ממכס. ביבוא האישי הם היו חייבים. הורדנו אותם מהפרק המרכזי כדי להשוות.

היו"ר אברהם הירשזון:

הורדתם אותם. תודה. חבר הכנסת שוחט, אתה רוצה להתייחס לנושא של הכיפות?

אברהם בייגה שוחט:

	הכיפות בעיקר. 

היו"ר אברהם הירשזון:

אני מקיים הצבעה: אושר. 

אני רק רוצה להודיע: בנושא הסולר עוד לא מיצינו את הדיון.

אברהם בייגה שוחט:

	הרי כולנו מתנגדים.

היו"ר אברהם הירשזון:

אני לא יודע מה כולנו. לא שמעת אותי. 

אברהם בייגה שוחט:

	אני לא מאמין שאנשים שינו את דעתם כל כך מהר. שמעתי את הנאומים של חבר הכנסת בנלולו.

היו"ר אברהם הירשזון:

לא חשוב, אתה גם לא מאמין שאנשים משנים דעה?

אברהם בייגה שוחט:

	חס וחלילה. 

היו"ר אברהם הירשזון:

בני אדם הם לא רובוטים, כל היופי הוא שהם משנים דעה. 

אברהם שוחט:

	אני רוצה לשאול שאלה: אתה מצוי בהצעה של עשות אשקלון? שש או שבע שנים?

היו"ר אברהם הירשזון:

	ביקשתי שידונו על מספר שנים. 

יצחק הרצוג:

	אין סיכוי. גם אתה הפרטת ולא הגעת לשבע שנים.

אברהם בייגה שוחט:

	לא עשינו שום דבר. את המספנות היו מזיזים? 

היו"ר אברהם הירשזון:

חבר הכנסת שוחט, שאלת שאלה. אני כבר עובד על הנושא איזה זמן. תהיה ישיבה. 

אברהם בייגה שוחט:
	
בלי 6-7 שנים אני מצביע נגד. אם האדם באמת רוצה להפעיל וקונה את 160 הדונם עם כל האינסטלציה הפנטסטית שיש שם ומתכוון להשקיע – אפשר לכתוב גם 20 שנה. אם הוא לא מתכוון, לא. אני לא מבקש 20 שנה. אני יודע מה קרה במספנות. אי-אפשר להזיז אותן. בתוך שנתיים היו 450 עובדים במקום 200 עובדים. 

יצחק הרצוג:

	הבעיה היא שתע"ש הולכת להתמוטט בקצב הזה. 

חיים אורון:

אני רוצה להגיד מילה. רוב העובדים שם בני 50-55. הבעיה שלנו היא לפחות בדור הזה של העובדים, שהם ימשיכו לעבוד שם. 

היו"ר אברהם הירשזון:

יש פרישה מוקדמת. 


אברהם בייגה שוחט:

	אני רואה את זה אחרת ממך. 

היו"ר אברהם הירשזון:

	רבותי, אנחנו יוצאים להפסקה. הישיבה תיפתח בשעה 12:00. 



ו. אישור דרך הפרטת עשות אשקלון תעשיות בע"מ

היו"ר אברהם הירשזון:

	רבותי, אני מבקש להיכנס. אין דיון. זאת הצבעה. חברי הכנסת, אני מבקש. חוץ מנציגי ממשלה ועשות, ודאי, אני מבקש את כולם לצאת החוצה. אביגדור יצחקי הוא נציג ממשלה. 

יצחק כהן:

	אם העובדים בחוץ – שכולם יהיו בחוץ. 

היו"ר אברהם הירשזון:

	סליחה, אדוני, אני מנהל את הישיבה. ישב כבודו. 

יצחק כהן:

זאת הפעם הראשונה בהיסטוריה שחוסמים עובדים מלהיכנס. אנחנו הזמנו אותם לשמוע איך מתקדם המשא ומתן. זרקו אותם החוצה בכוח. 

היו"ר אברהם הירשזון:

חבר הכנסת כהן. 

יצחק כהן:

	מה הולך פה?

היו"ר אברהם הירשזון:

חבר הכנסת כהן. דיברת. עכשיו אני מודיע לך: בפעם הקודמת הודעתי שהיום אנחנו הולכים להצבעה ללא נוכחות אף אחד. הודעתי. 

יצחק כהן:

	היה צריך להיות תהליך של משא ומתן עם העובדים.

היו"ר אברהם הירשזון:

היה.

יצחק כהן:

	 לא היה, לא היה. בוא נשמע את האמת. תן להם גם כן. 

היו"ר אברהם הירשזון:

רבותי, אני מבקש לסגור את הדלת.

עמיר פרץ:

	אדוני היושב-ראש, אולי בכל זאת אפשר לאפשר ליושב-ראש הארגון להיכנס?


היו"ר אברהם הירשזון:

לא, אנחנו הולכים להצבעה. הודענו שהדיון יסתיים.

עמיר פרץ:

	אז מה הטעם בנציגי הממשלה כאן? 

היו"ר אברהם הירשזון:

מה אכפת לי שישבו? לא אכפת לי שישבו. 

עמיר פרץ:

	 אז מה אכפת לך שיושב-ראש הארגון ישב? או שכולם יוצאים, אם אתה עובר ישר להצבעה. 

היו"ר אברהם הירשזון:

רבותי. אני מבקש להביא להצבעה היום את נושא הפרטת עשות אשקלון בשני תנאים. קודם כול הנושא של הפיצויים, הפרישה, תנאי הפרישה – איך הגדרת את זה, אביגדור? 

אביגדור יצחקי:

	פנסיה.

היו"ר אברהם הירשזון:

	הפנסיה. אני מבקש לאשר את זה עקרונית. הנושא של תנאי הפנסיה יבוא לשימוע נוסף אצל אביגדור יצחקי ואצל מנהל רשות החברות. אם הם לא יגיעו להסכם בנושא הזה, זה יחזור אלינו.

יצחק הרצוג:

	לוועדה.

היו"ר אברהם הירשזון:

לוועדה. סליחה. הדבר השני, המפעל יישאר באשקלון.

אברהם בייגה שוחט:

	רגע, אלה תנאי פרישה? 

היו"ר אברהם הירשזון:

	תנאי פרישה, כן. 

ניסן סלומינסקי:

	אלה שני הנושאים שנשארו פתוחים עם העובדים, כך אנחנו מבינים. 


היו"ר אברהם הירשזון:

סליחה, לא ביקשתי ממך להסביר. מנהל משרד ראש הממשלה, אתה רוצה להסביר את הנושא הזה? בבקשה. הכוונה לנושא השימוע.

אביגדור יצחקי:

מאחר שחלק מהעובדים טוענים שבאמת לא ישבו אתם, והטענה האחרת היא שהם לא באו לשבת – כדי להסיר את המחלוקת הזאת סיכמתי מנהל רשות החברות והממונה על התקציבים באוצר שנערוך עוד שימוע. נעמיד את הדברים בצורה כזאת, 

עמיר פרץ:

	מה זה שימוע? אתה מוכן להסביר לי, אדוני המנכ"ל?

אביגדור יצחקי:

לשמוע. 

עמיר פרץ:

	שימוע זה אצל היועץ המשפטי, בחקירה. 

היו"ר אברהם הירשזון:

סליחה אדוני. אדוני, אני מנהל את הישיבה. כן, אדוני. הוא מדבר. 

עמיר פרץ:

	 אפשר להבין מה זה שימוע? 

אביגדור יצחקי:

עמיר, אני מתנצל על המילה. פגישה. 

עמיר פרץ:

	לא פגישה. מתנהל משא ומתן, מה זה שימוע? אתה עושה טובה למישהו?

אביגדור יצחקי:

אם בתוך פרק זמן סביר של כחודש לא נגיע להסכמה, המחלוקות –  אם יהיו, ונקווה שלא יהיו – יבואו להכרעת ועדת הכספים.

היו"ר אברהם הירשזון:

זה נושא אחד. רצית לומר משהו בנושא הזה?

יצחק כהן:

	כן, בנושא הזה. למה לעשות שימוע, שמראש הוא תהליך לא הגון ולא נכון? למה שלא יגמרו את כל הפרטים, את כל המשא ומתן, ויבואו לכאן אלינו? 


היו"ר אברהם הירשזון:

	הבנתי. 

אביגדור יצחקי:

	לא, אנחנו רוצים להתחיל את ההפרטה.

היו"ר אברהם הירשזון:

	סליחה, אדוני. 

יצחק כהן:

אני לא שאלתי אותך, שאלתי אותו. אל תענה לי. מה אתה עונה לי? 

היו"ר אברהם הירשזון:

סליחה. אבל סליחה, אדוני. תודה. 

יצחק כהן:

	חוצפה. 

היו"ר אברהם הירשזון:

סליחה. חבר הכנסת כהן. 

יצחק כהן:

	 חצוף. הוא עונה לי. אני שואל אותך, הוא עונה לי. 

אלי אפללו:

	חבר הכנסת כהן. 

היו"ר אברהם הירשזון:

חבר הכנסת כהן, אתה צודק. הוא לא צריך לענות לך. אני צריך לענות לך. 

יצחק כהן:

	תוציא אותו החוצה, שיישארו פה רק חברי כנסת. 

היו"ר אברהם הירשזון:

	בסדר. טוב. רבותי, זה נושא אחד. 

רוחמה אברהם:

אל תגזים.


יצחק כהן:

	 אל תגזימו אתם. הרסתם את המדינה. 

היו"ר אברהם הירשזון:

	סליחה. 

יצחק כהן:

גם את הלחם העליתים.

היו"ר אברהם הירשזון:

סליחה, הנושא השני הוא התחייבות הממשלה שהמפעל יישאר באשקלון בשש השנים הקרובות.

יצחק הרצוג:

	בתהליך ההפרטה. 

אברהם בייגה שוחט:

	אחרי תהליך ההפרטה.

יצחק הרצוג:

החל מההפרטה.

אברהם בייגה שוחט:

	החל מההפרטה; לא, החל מה"closing". 

דניאל בנלולו:

	מהמכירה.

יצחק הרצוג:

	החל מההפרטה. 

היו"ר אברהם הירשזון:

	מהמכירה. כן. רבותי, מי בעד? 

יצחק כהן:

לא לא, אני רוצה התייעצות סיעתית, אדוני. 

היו"ר אברהם הירשזון:

	סליחה. התייעצות סיעתית – חמש דקות. 


אברהם בייגה שוחט:

יש לי שאלה בקשר לסעיף הראשון דווקא, כדי להבין. אם הבנתי נכון נושא הפנסיה ותנאי הפרישה לא סגור עם העובדים. מה שאמרו מנכ"ל משרד הראש הממשלה ומר גבאי הוא שתתקיים פגישה.

היו"ר אברהם הירשזון:

כן, לראות אם אפשר,

אברהם בייגה שוחט:

	כדי לנסות למצות את העניין בהסכמה. אם זה לא מגיע להסכמה זה חוזר לוועדה. כלומר, אם פותחים היום בתהליך של מכירה ויוצאים למכרז, צריך לדעת מה כותבים שם. הרי בסך הכול יש בעיה: יכול להיות שתוציאו מכרז ובעוד חודש הוועדה תחליט שהיא הופכת על פניו את מה שכתוב במכרז. באופן תיאורטי זה יכול להיות. לכן השאלה היא אם עד אז יוצאים למכרז. אם זה חודש אחד שתם מתדיינים ומכינים ניירות, בסדר; אבל אם יוצאים בפועל למכרז, זה מאוד בעייתי. 

היו"ר אברהם הירשזון:

	תודה. שאלה יפה. תודה. כן, אביגדור. אני מבקש שקט. 

אריה מזרחי:

עשינו את אותו הדבר עם שדות תעופה. כותבים התניה במכרז שהעניין הזה נתון להחלטה של ועדת הכספים בתוך חודש ימים. זה הכול. זה מקובל וזה בסדר גמור. 

רונן וולפמן:

זה יהיה לפני הגשת ההצעות.

אברהם בייגה שוחט:

	יהיו כתובים גם נושא שש השנים וגם העובדה שהעניין הזה לא סגור, שהוא כפוף להסכמה עם העובדים, וָלא – זה חוזר לוועדת הכספים.

יצחק הרצוג:

	זה גילוי נאות, ודאי.

היו"ר אברהם הירשזון:

	סליחה. אביגדור, רצית להוסיף? 

אביגדור יצחקי:

זה בסדר.

יצחק הרצוג:

אדוני היושב-ראש, יש דבר שאתה צריך לדעת, שחשוב שנדע: משרד האוצר העניש את תע"ש החודש, קנס אותה ב-3 מיליון ש"ח, כשהיא עוד לא גמרה את ההפרטה, כשבכלל זאת אחריות משרד האוצר. זאת פשוט טעות. 

היו"ר אברהם הירשזון:

	תודה. חבר הכנסת פרץ. סליחה רבותי, יש שתי אפשרויות: או שאני מוציא את כל מי שנוכחים כאן, או שהם ישמרו על הסדר. כן, אדוני. 

עמיר פרץ:

אדוני היושב-ראש, שתי הסוגיות האלה, הדרך שבה  כותבים אותן משמעותית מאוד. אפשר להגיד: המפעל נשאר באשקלון, וזה שטויות; מחר הבעלים החדש מקים חברות בנות, משאיר שניים וחצי אנשים באשקלון ונגמר העניין – והוא עומד בחוזה ובתנאים ובכול. בואו לא נשחק משחקים. 

אם רוצים לקבוע קביעה אמיתית, שבגוף המכרז קובעים מה תנאי הפרישה של כל עובד שנמצא במסגרת ההסכם הקיבוצי גם בעתיד אם הבעלים החדש ירצה להפריש אותו – זה עניין אחד. שנית, צריך לקבוע את ההיקף המינימלי של מספר העובדים בחברה האם, עשות אשקלון, לפני שמדברים על פיתוחים כאלה ואחרים. חברי הכנסת אולי מחפשים החלטה שבה הם כאילו מרגישים שקטים עם מצפונם, אבל שיהיה ברור: ההחלטה הזאת לא מחזיקה מים אפילו שנה אחת. אני אומר לכם את זה מניסיון. 

לכן אני מציע שפירוט הדרך שבה מוצג המכרז – כי הקונים עושים שקלול של המחיר שהם רוצים להציע בהתאם לתנאי המכרז. אם רוצים לסייע לעובדים באמת, ברור לחלוטין, 

אברהם בייגה שוחט:

	ואם תכתוב שקווי הייצור הקיימים יישארו?

יצחק הרצוג:

	עסק חי, בדיוק. 

היו"ר אברהם הירשזון:

	אני אתן, סליחה. 

עמיר פרץ:

	מה זה יישארו? אתה יכול לקבוע את זה? אם אני רוצה לעשות איחוד אסטרטגי עם קו תעשייה אווירית או רפא"ל או אלת"א – מה הבעיה? 

אביגדור יצחקי:

אפשר לחלק ... אהיה מוכן.

היו"ר אברהם הירשזון:

	סליחה. 

עמיר פרץ:

	אתה, אדוני המנכ"ל, אם היית מדבר על הידברות, זה משהו אחר. אתה מדבר על שימועים. אני, נמאס לי להיות בית משפט אצלך. 


היו"ר אברהם הירשזון:

	סליחה, עמיר, סיימת? גם חבר הכנסת אורון רוצה לדבר. 

עמיר פרץ:

	אם יורשה לי, אני מבקש מהמנכ"ל: אני חושב שוועדת הכספים עשתה עבודה חשובה מאוד. יש ניגודי עמדות, יש פה מדיניות ממשלתית שתומכת בהפרטות. נקווה שיום אחד המדיניות הזאת תתחלף ותהיה מדיניות אחרת. כרגע זאת המדיניות. אבל בכל זאת ועדת הכספים רצתה למזער ככל האפשר את הנזק האנושי שנגרם לאותם אנשים. אני מציע לדבר במושגים שלא משפילים: אין שימוע. 

היו"ר אברהם הירשזון:

חזרנו מנושא השימוע. 

עמיר פרץ:

	לא. בכל הכבוד, אנחנו לא באים לשימוע, לא בפני מנכ"ל משרד ראש הממשלה, לא בפני מנכ"ל רשות החברות. משום שהזכות שלנו להיאבק ולגרום לכך שהמחיר ירד היא זכות שעומדת לנו, בכל הכבוד. ואל תביאו את העובדים לעשות "תמות נפשי עם פלשתים"; לא יישאר כלום, לא מכירה ולא שום דבר. 

עובדים שיגיעו לשם מתוך התנגדות למוכר – המוכר לא יגיע. אנחנו יודעים אילו משאים ומתנים המוכרים מנהלים מאחורי הקלעים, בניגוד למחשבות שחושבים פה בממשלה, בכל המסגרות; כי הם רוצים שהכניסה שלהם תהיה בשיתוף פעולה עם העובדים. הם מבינים: אם לא, אין להם מפעל; יש להם ברזלים, אבל אין להם מפעל. 

לכן אני מציע לדבר במושגים של הידברות ולתת סיכוי להידברות הזאת. אני לא חושב שהתקיימה הידברות רצינית. אני אומר לכם את זה. 

אברהם בייגה שוחט:

	טוב, נראה בעוד חודש. 

היו"ר אברהם הירשזון:

	תודה. חבר הכנסת אורון. 

חיים אורון:

	אני רוצה להגיד לחבר הכנסת שוחט: בעוד חודש לא תראה כלום. אני אגיד למה: תראו מה קורה עם ועדת הכספים: זה התחיל בהצעה שלך, שהתנגדתי לה גם אז, שהוועדה תאשר מסגרת; כעת היא כבר מאשרת עם נספחים. אם היא מאשרת מסגרת, תוציא למכרז, כמו שנאמר פה. 

אבל במכרז יהיה כתוב: דעו לכם שוועדת הכספים יכולה לדון בפנסיה בעוד חודש. סליחה, אני לא רוצה לדון בפרטי המכרז. אני רוצה לקבל תמונה ולהצביע בעדה או נגדה. הופכים אותי לחלק מהמשא ומתן; במקום לעשות אותו עם העובדים מנהלים את המשא ומתן אתי. 

אני רציתי לבוא לכאן ולדעת: היה משא ומתן, הממשלה אמרה כך, העובדים אמרו כך, ואני צריך לקבל החלטה. מה אומרים לי עכשיו? לא. המשא ומתן עוד לא נגמר. הוא לא נגמר בעניין של הפנסיה, הוא יתנהל חודש – לא בשימוע, אצל מנכ"ל משרד ראש הממשלה, והבאים למכרז ידעו שיכול להיות שהוא יציע להם כך וכך וכך. סליחה: יכול להיות שלבאים למכרז אין בעיה, אבל לי יש בעיה. איך זה מתנהל בדיוק? 

פעם היו מאשרים את המכירה כולה. אמרו שזה לא טוב, כי ועדת הכספים הפכה להיות חלק מהמשא ומתן. בסדר. נעזוב את הוויכוח הזה. עכשיו כבר מאשרים עם סעיפי התניה. יש סעיף התניה אחד שבכל הכבוד היה הסעיף המרכזי בכל הדיון. כי להבדיל מכמה דברים אחרים, לא היה ויכוח על הפרטת עשות, לפחות לא אתי. אני אמרתי: להבדיל מכמה נושאים אחרים, אין לי ויכוח עקרונית על הפרטת עשות. אפילו אמרתי משפט שאחר כך כעסו עלי בגללו, שאולי זאת הדרך היחידה להציל את המפעל. 

רוחמה אברהם:

	אתה פותח את זה לדיון עכשיו? 

חיים אורון:

	רגע, רוחמה, אני לא, 

עמיר פרץ:

ממילא יש התייעצות סיעתית, ממילא הוא ממתין.

היו"ר אברהם הירשזון:

לא, אני לא ממתין. גמרנו. 

רוחמה אברהם:

	כי גם לי יש מה לומר. אני לא באה בטענה. 

היו"ר אברהם הירשזון:

סליחה, אני מבקש לסגור את הדלת. 

חיים אורון:

הנקודה השנייה, לא בשביל לפתוח משא ומתן, כי אני יודע בדיוק שהוא נגמר כבר: לדעתי שש שנים זה מעט מדי. הדבר היחיד שמעניין אותי בנושא עשות הוא העובדים שעובדים שם ואשקלון. כל השאר לא מעניין אותי בהקשר הזה. אני לא יושב בוועדת הכספים כדי לעסוק במפעלים בארץ בהקשר הזה. לדעתי שש שנים זה מעט מדי, זה בשבוע הבא. אם יש כוונות שזה לא יהיה שם – וכך מדברים כולם – כי אם אין כוונות אין בעיה, לא צריך לא שש ולא שנה ולא שנתיים; אבל אם אין כוונות שהמפעל יישאר בנגב, וראינו את ההצלחה הגדולה עם קוקה-קולה הבוקר, ואנחנו יודעים מה קורה בנגב – אני חושב שהמינימום היה צריך להיות עשר שנים. זה פרק זמן סביר, ארוך, למפעל כבד כמו המפעל הזה. 

אבל הנושא הראשון של הפנסיה, שנשאר עכשיו פתוח – בסדר, אני מבין שיש רוב. אין בעיה. 

היו"ר אברהם הירשזון:

תודה רבה, רבותי. אפשר ללכת להצבעה? 

אלי אפללו:

	אני רוצה להגיד מילה. 


יצחק כהן:

כן, מה?

אלי אפללו:

	אני רוצה להגיד משהו, מה קרה?

יצחק כהן:
	
תגיד, מה קרה? תגיד. 

אלי אפללו:

אני לא מבין. אני מרגיז כי אני רוצה להגיד משהו? אתה יודע מה, אני לא אגיד. נלך להצבעה, כדי שלא תתרגז. 

משה גפני:

	רגע, אני עומד על זכותך להגיד. 

אלי אפללו:

	כדי שלא תתרגז.

היו"ר אברהם הירשזון:

רבותי, אני עובר להצבעה.

אלי אפללו:

	לכבודך. 

היו"ר אברהם הירשזון:

אני עובר להצבעה. 

אברהם בייגה שוחט:

	יש לי בקשה, בקשה קטנה. 

היו"ר אברהם הירשזון:

בבקשה. 

אברהם בייגה שוחט:

	אני רוצה להצביע בעד, ואני אצביע בעד; אבל אני מבקש שהניסוחים, שני הניסוחים – אתה תראה אותם ותשתף שניים או שלושה חברים בעניין.

היו"ר אברהם הירשזון:

בהחלט. 

אברהם בייגה שוחט:

	לפני שזה יוצא למכרז.

היו"ר אברהם הירשזון:

זה מה שיהיה. 

אברהם בייגה שוחט:

	שני הניסוחים האלה. 

אייל גבאי:

אני רוצה להרגיע בעניין הזה. אנחנו לא רוצים שהמפעל יזוז. 

היו"ר אברהם הירשזון:

אל תרגיע, אדוני. 

עמיר פרץ:
	
אתה בעל הבית?

אייל גבאי:

	לא ירמו. 

היו"ר אברהם הירשזון:

חבר הכנסת שוחט, שמעתי, קיבלתי, תודה רבה. 

מי בעד – ירים את ידו: 11 בעד. מי נגד? תודה. אושר. אני מאוד מודה לכם, רבותי. 


הישיבה ננעלה בשעה 12:45.






